રાનકુવા વિસ્તારમાં વીજ ધાંધિયાથી લોકોમાં રોષ | રાનકુવા વિસ્તારમાં વીજ ધાંધિયાથી લોકોમાં રોષ - Divya Bhaskar\nરાનકુવા વિસ્તારમાં વીજ ધાંધિયાથી લોકોમાં રોષ\nથોડો ઘણો પવન ફૂંકાય એટલે બે વીજતાર અડી જતા ધડાકો થતાંની સાથે જ સાથે વીજળી વેરણ બને છે\nજે ગામોમાં ચોમાસાના શરૂઆતના દિવસોમાં જ સામાન્ય વરસાદ કે પવનના સુસવાટામાં વીજળી વેરણ થવાના બનાવો સાવ સામાન્ય બની ગયા છે. વીજ કંપનીના અધિકારીઓ દ્વારા પ્રિમોન્સુન કામગીરીના નામે નકરી વેઠ ઉતારવામાં આવતા અનેક વીજથાંભલાઓ નમી પડવા સાથે, વીજતાર ઝુલેલા તેમજ વીજડીપીઓ જર્જરિત હાલતમાં જોવા મળી રહી છે. કેટલીક જગ્યાએ તો એટલી હદે વીજતાર ઝુલવા પામ્યા છે કે થોડો ઘણો પવન ફૂંકાય એટલે બે વીજતાર અડી જતા ધડાકા સાથે વીજળી વેરણ બને છે. અનેક વીજ થાંભલા સાથે વૃક્ષોની ડાળીઓ સાથે વેલાનું સામ્રાજ્ય જોવા મળી રહ્યું છે. જેના પગલે ચોમાસાના વરસાદના દિવસોમાં અકસ્માત સર્જાવા કે વીજ કરંટ લાગવા જેવા બનાવો બનવા પામે તો નવાઈ નહીં. કોઈ નિર્દોષ વ્યક્તિ કે પશુઓ ભોગ બને એવી સ્થિતિ અનેક જગ્યાએ જોવા મળી રહી છે. રાનકુવા વીજ કંપનીની કચેરીની પ્રિમોન્સુન કામગીરી ફકત કાગળ ઉપર જ હોવાનું જણાય છે. વીજ કંપનીના ઉચ્ચ અધિકારીઓ રાનકુવા કચેરીની કામગીરીનું નિરીક્ષણ હાથ ધરી સ્થળ તપાસ હાથ ધરાય એ જરૂરી બન્યું છે.રાનકુવા દ.ગુ.વીજ કંપનીની કચેરીના ના.ઈજનેર એન.જી. પટેલના મોબાઈલ પર સંપર્ક કરવા રીંગ જવા છતાં ઉંચકવાની તસદી લીધી ન હતી.\nરાનકુવા વીજ કંપનીની કચેરીના તાબાના કાર્યવિસ્તારમાં નમી પડેલા વીજથાંભલા અને લાઈનો.\nઅધિકારીઓ ફોન ઊંચકતા જ નથી\nરાનકુવા વીજ કંપનીની કચેરીના અધિકારીઓ ફરજ દરમિયાનના સમયમાં પણ મોબાઈલ ફોન ઉંચકવાની તસદી લેતા નથી. અનેક ગ્રાહકો અને વ્યક્તિઓને મોબાઈલ પર રિંગ કરવા બાબતે કડવા અનુભવો થઈ રહ્યા છે. જેઓ ઓફિસમાં મળતા પણ નથી અને ફોન પણ ઉંચકતા નથી. કોઈવાર ગંભીર મુશ્કેલી સમયે મોટી જાનહાનિ થાય એવી પરિસ્થિતિનું નિર્માણ અધિકારીઓ કરી ચૂકતા લોકોમાં રોષ જોવા મળી રહ્યો છે.\nસામાન્ય સ્થિતિમાં વીજળી ડૂલ થાય\nચોમાસાની શરૂઆતના દિવસમાં જ સામાન્ય વરસાદનું ઝાપટુ આવે કે પવન આવે એટલે વીજળી વેરણ થવી એ નક્કી જ હોવાનું ગ્રાહકો અનુભવી રહ્યા છે. આ બાબતની રજૂઆત કરવા માટે પણ ગ્રાહકોએ અનેક મુશ્કેલીઓ વેઠવી પડતા રાનકુવા વીજ કંપનીના અધિકારીઓની લાપરવાહીના ગ્રાહકો મુશ્કેલીનો સામનો કરતા આવ્યા છે.\nનિર્દોષનો ભોગ લે તો નવાઈ નહીં\nરાનકુવા કચેરીના તાબામાં આવતા ગામોમાં અનેક જગ્યાએ વીજથાંભલા, વીજતાર નમી પડેલા કે ઝુલેલા જોવા મળે છે, જે ચોમાસામાં અકસ્માત સર્જી નિર્દોષનો ભોગ લે તો નવાઈ નહીં. હજુ પણ વહેલી તકે વીજ કંપનીના અધિકારીઓ ગંભીરતા દાખવી લાપરવાહી દૂર કરે તો સારું. નિલેશભાઈ પરમાર, વીજગ્રાહક, કુકેરી


સુભાષકથાઃ અંતિમ અધ્યાય (ભાગ-૨)\nવિષ્ણુ પંડ્યા Wednesday 16th March 2016 06:38 EDT\n૧૯ ઓગસ્ટ, ૧૯૪૫નો મધ્યાહન.\nસુભાષ ખડખડાટ હસી પડ્યા. વિમાન મંજીરિયા તરફ ધસી રહ્યું હતું. તેમણે કહ્યુંઃ જનરલ શિદેઈ! સમય દેવતાએ ફરી એક વાર સુભાષનાં મૃત્યુને ઘોષિત કરી દીધું!\nઇશોદાની આંખોમાં અજ્ઞાત ભવિષ્યનું કુતૂહલ હતું. તેણે જાપાનીઝ પરંપરા મુજબ નમન કર્યું, ને ધીમા સ્વરે ગણગણાટ કર્યોઃ ભગવાન બુદ્ધ તમને અહર્નિશ શક્તિ આપો!\nતેમની નજર બારી બહારનાં આકાશમાં હતી. સફેદ વાદળાં અને નીલાકાશ. મનોમન સ્મૃતિમાં ઝબક્યાં કેટલાક નામઃ ક્રાંતિકારની પ્રેયસી પત્ની એમિલી શેંકલ, ટચુકડા હાથથી રમતી પુત્રી અનિતા, છેક સુધી ભારતમુક્તિ માટે સક્રિય હીરોહિતો, પ્રધાનમંત્રી જનરલ તેજો, ગદ્રના પિતામહ રાસબિહારી બોઝ, ભારતીય સ્વાતંત્ર્યની સુભાષ-નીતિથી સંમત હેર હિટલર, ઇટાલીના બેનિતો મુસોલિની, અને ઇરાવતી નદીના કિનારે, આરાકાનનાં અરણ્યમાં ‘કદમ કદમ બઢાયેજા...’નાં સમુહગીત સાથે યુદ્ધ મોરચે ધસી ગયેલા આઝાદ હિન્દ ફોજના સૈનિકો, ઝાંસી રાણી સેનાની વિરાંગનાઓ, અરે, ફૂલ જેવાં માસુમ કિશોર-કિશોરીઓ...\nપળ વારમાં પ્રચંડ ઇતિહાસનાં પાનાં નજર સામે, અને હૃદયમાં સ્પંદન... ન જાણે, કોલકાતામાં પ્રિય મોટા ભાઈ શરદચંદ્ર અને પરિવાર સુધી સમાચાર પહોંચશે કે ૧૮ ઓગસ્ટ, ૧૯૪૫, તાઇહોકુ (તાઇપેઇ)ના મુત્સુયભા વિમાની મથકેથી મધ્યાહને બે અને પાંત્રીસ મિનિટે સુભાષબાબુને લઈને ઉપડેલું વિમાન અકસ્માત થવાથી તૂટી પડ્યું, અને આગમાં બળી ગયેલા શરીરને મધ્ય રાત્રે તબીબોએ મૃત જાહેર કર્યું...\nઅને તેમાં આટલી વિગતો પણ ઉમેરાઈ હશેઃ લેફટન્ટ જનરલ સૂનામાશ બચી ગયા, સુભાષચંદ્રના એકમાત્ર સાથીદાર કર્નલ હબીબ-ઉર-રહેમાન પણ સખત દાઝી ગયા હતા, બીજા ચાર જાપાની - વિમાન ચાલક તાકિઝાના સહિત - માર્યા ગયા.\nપરંતુ એ તો ૧૮ ઓગસ્ટ હતી, ગઈકાલ! આજે એક વધુ તપ્ત દિવસ પસાર થઈ રહ્યો હતો અને પોતે ઇશોદાની સાથે જઈ રહ્યા હતા...\nતે વિચારને પાછો ઠેલતાં સુભાષ બોલ્યાઃ ઇશોદા, આ તમારો ભારતીય મિત્ર - નેતાજી - બીજી વાર વિમાન દુર્ઘટનામાં માર્યો ગયો છે!\nઇશોદાને સમજાયું નહીં. તે આશ્ચર્યપૂર્વક જોઈ રહ્યો.\nસુભાષ કહેઃ પહેલી વાર આવા જ સમાચાર માર્ચ, ૧૯૪૨માં રોઇટર ન્યૂઝ એજન્સીએ વહેતા મૂક્યા હતા. બર્લિનથી ટોકિયો જતા વિમાનમાં હું માર્યો ગયો તેવું જાણતાં બ્રિટિશ રાજકર્તાઓ એટલા ખુશ થયા કે એક ડીનર પાર્ટી પણ યોજી!\nસુભાષબાબુના હાસ્યમાં એક સમર્પિત વ્યંગ્ય હતોઃ નિયતિ ન જાણે ‘ખુદા તેરી સુનાતા રહે... હિંમત તેરી બઢતી રહે!’ એ ફોજ-સેનાનીએ રચેલાં યુદ્ધગીત પાસે અટકી જતી હતી!\nઇશોદા કહેઃ ચંદ્રા બોઝ, તમે તો અદ્ભુત વ્યક્તિ છો. બરાબર ફિનિક્સ પંખીની જેમ બળબળતી ચિતાની રાખમાંથી જન્મીને આકાશે ઊડતા પંખી સરખા.\nસુભાષઃ મારી ભાષામાં ફિનિક્સને શું કહે છે, જાણો છો?\nદેવહૂમા... પણ હું દંતકથાનો મનુષ્ય નથી. જીવતો, જાગતો, ખાતો-પીતો, વિચારતો, વ્યૂહરચના કરતો, જનસમુદાયને આઝાદી માટે પ્રેરિત કરતો, સાહસ-દુઃસાહસની પરવા ન કરતો જીવંત મનુષ્ય! એટલે તો મારા દેશબાંધવો, પૂર્વ મિત્ર જવાહરલાલ, મહાત્મા ગાંધીજી, કોંગ્રેસ, કમ્યુનિસ્ટો અને ફ્રાંસ - બ્રિટન - અમેરિકાના રાજકર્તાઓ, ચર્ચિલ અને રુઝવેલ્ટ પણ કહેતા ફરે છે - આ કઈ માટીમાંથી જનમેલો ‘ઇન્ડિયન’ છે!\nઇશોદા સાંભળતો રહ્યો, સુભાષાના હોઠ પરનું બંગ ગીતઃ\nનવ જીવનેર પ્રાતે\nનવીન આશાર ખડ્ગો તોમાર હાતે,\nજીર્ણો આવેશ કાટો\nબન્ધન હોક ખય,\nતો મારી હોક જય!\nતુજ હાથમાં નૂતન આશાનું ખડગ\nકમજોર આવેશ - બંધનોને\nમજબૂત હસ્તે છિન્નભિન્ન કરી નાખ,\n- ને, તારો જ જય!\nઇશોદાએ જાપાનીઝ અખબારી સમાચાર સંસ્થા ‘દોમેઈ’ અને લંડનનાં અખબારો માટે તૈયાર થયેલી સુભાષ-મૃત્યુની દાસ્તાન શબ્દશઃ સંભળાવવાની ઇચ્છા વ્યક્ત કરી તે પહેલાં જ સુભાષ તે પૂર્વેના દિવસને સ્મરી રહ્યા.\n૧૬ ઓગસ્ટ, ૧૯૪૫ સિયામ સમુદ્રને ઓળંગવા માટે એક નાનકડાં હવાઈ જહાજમાં રયોનાન (સિંગાપુર)થી પ્રયાણ. ૧૭મીએ બેંગકોક ત્યાંથી એ જ દિવસે સાયગોન. અઢારમીએ તુરેન અને તે જ દિવસે તાઇપેઈ (તાઈહોકુ).\nતાઈહોકુ સુધીની આ રહસ્યયાત્રાનો એક છેડો જાપાનની યુદ્ધમાં શરણાગતિ સુધીનો હતો. મિત્ર હતું અને રહ્યું છે જાપાન, ભારતીય આઝાદીનું ‘ઓરિયેન્ટલ’નું પદ તેણે પૌર્વાત્ય સંસ્કૃતિના આયાનામાં બરાબર શોભાવ્યું છે. રાસબિહારી બોઝને તેમણે જ સાચવ્યા અને બીજાં વિશ્વયુદ્ધમાં બ્રિટિશ સેનાને સખત પરાજય પછી ભારતીય યુદ્ધકેદી સૈનિકોની ‘સ્વાતંત્ર્ય સેના’ બનાવવા ઇજન આપ્યું. રાસબિહારી બોઝે ફરી એક વાર ‘ગદર’ રણઘોષનું પુનરાવર્તન અનુભવ્યું અને સુભાષને સુકાન સોંપ્યું. એડોલ્ફ હિટલરે સમુદ્રી જહાજમાં તેમને જાપાન મોકલ્યા હતા. પછીની મહા-ગાથાનો અંત, સુભાષબાબુને માટે ‘પરાજયનો પડકાર’ સાબિત થયો.\nવિશ્વયુદ્ધમાં પરાજયથી જાપાન સ્તબ્ધ હતું. ૬ ઓગસ્ટ, ૧૯૪૫ ‘મિત્ર દેશો’એ હિરોશિમાને કાળાડિબાંગ ભવિષ્ય માટે નક્કી કર્યું. અમેરિકાએ એટમ બોંબ ઝીંક્યો. એક લાખથી વધુ લોકો ભસ્મીભૂત થયાં. નવમી ઓગસ્ટે નાગાસાકીમાં પુનરાવર્તન થયું. બોંબ-વર્ષકને ગીતાશ્લોક તો યાદ આવ્યો, પણ તેના પડછાયે મહાસત્તાનું અટ્ટહાસ્ય અને ભયનું અસ્તિત્વ હતું. જાપાને શરણાગતિનો પ્રસ્તાવ મૂક્યા પછી આ બોંબ ઝીંકાયો! ખુદ સમ્રાટનો અંગત સચિવ દરખાસ્ત લઈને પહોંચ્યો હતો, પણ વિન્સ્ટન ચર્ચિલ, પ્રમુખ ટ્રુમેન અને જોસેફ સ્તાલિને દરખાસ્તને નામંજૂર કરી અને અણુબોમ્બનો પ્રયોગ.\n‘બોમ્બ ફેંક્યાની એક જ ક્ષણમાં હિરોશિમામાં આગની જ્વાળા ફરી વળી. ૧૩,૫૦૦ લોકો શરૂઆતમાં મર્યા. નાગાસાકીમાં ૬૫,૦૦૦ ગર્ભવતી માતાઓ, તેમનાં ગર્ભસ્થળ બાળકો સાથે રાખ થઈ. ૬૦,૦૦૦ મકાનો ભસ્મીભૂત થયાં... આસપાસના વિસ્તારોમાં યે આ વિનાશક અણુકિરણોએ માણસોને કાળા પત્થરમાં બદલી નાખ્યા...’\nસંધિ પત્રને ફાડી ફેંકીને રશિયા પણ જાપાનને નષ્ટ કરવામાં સામેલ થઈ ગયું.\nસુભાષ તો ત્યારે રણમોરચે હતા. આરાકાનના જંગલ અને ઇરાવતી નદીના કિનારે આઝાદ હિન્દ ફોજના મરણિયા સૈનિકો સાથે. મલય યુદ્ધ તાલીમ કેન્દ્ર સેરામધામમાં મેજર જનરલ અલગપ્પન, કર્નલ જી. આર. નાગર, કર્નલ હબીબ-ઉર-રહેમાન અને શ્રીમાન અય્યર સાથે ગંભીર ચર્ચા થઈ.\nજનરલ કિયાનીની સિંગાપુરથી સલાહ હતી કે જલદીથી નેતાજીને મોકલી આપો. રશિયન સૈનિકો પણ છવાઈ ગયા છે.\nમોડી રાતે સમાચાર આવ્યાઃ\n‘જાપાને શરણાગતિ સ્વીકારી લીધી.’\nઆઝાદ હિન્દ સેનાપતિઓ સ્તબ્ધ થઈ ગયા. સૌએ નેતાજીની સામે જોયું. ‘પરાજયના દેવતા’ જેવી તેમની આભા હતી. બોલ્યાઃ ‘અચ્છા?’\nપછી દૃઢતાપૂર્વકઃ ‘જાપાનની લડાઈ સમાપ્ત થઈ શકે, આપણી નહીં. ગુલામ દેશે તો લગાતાર મુક્તિ માટે લડવું જ પડશે. એક નહીં તો બીજું હથિયાર. એક નહીં તો બીજું સ્થાન!’\nતેમની આંખમાં ચમક હતી. ‘આપણે આત્મસમર્પણ તો કરવું છે, કરતા રહ્યા છીએ, પણ સત્તાંધ મહાસત્તાઓ સમક્ષ નહીં, જગતજનની ભારત માતા સમક્ષ! The INA would not admit defeat.’\nરાતભર આયોજનનો નકશો તૈયાર થતો રહ્યો. રણમોરચે ફોજના સૈનિકોને ય સૂચનાઓ આપવા માટે દૂત મોકલાયા. રાતે કોઈની આંખમાં નિદ્રા નહોતી, અપલક સજ્જતા!\n૧૨ ઓગસ્ટનું પ્રભાત.\nઅરણ્યમાં હજુ પંખીઓનો ચહુકાર હતો. દૂ...ર દેખાતો પર્વત એકદમ શ્યામ થઈ ગયો હતો. આકાશી વાદળાંઓએ માત્ર રાહ જોવાની હતી, બોમ્બવર્ષક વિમાનોની. તાલીમમથકમાં ચહલપહલ હતી. સશસ્ત્ર સૈનિકો માટે એક ખટારો. પાછળ નેતાજીની મોટરકાર. વાહનચાલકની સાથે એડીસી સમશેર સિંહ. પાછળ ત્રીજા વાહનમાં મેજર જનરલ અલગપ્પન. કર્નલ નાગર. કર્નલ કિયાની અને છેલ્લે સત્ય સહાય.\nશ્યોનાન એ જ તો સિંગાપુર. રણકથાનો આરંભ જ અહીંથી થયો હતોને? બેઠક થઈ. મોડી રાત સુધી ચાલી. જાપાની શરણાગતિની વિધિવત્ જાહેરાત નહોતી થઈ, પણ બીબીસીનો ઉદ્ઘોષક વારંવાર આ સમાચાર કહેતો હતો.\n૧૩ ઓગસ્ટે ઝાંસી રાણી સેનાની ૫૦૦થી વધુ રણચંડીઓને માટે કમાન્ડર સુશ્રી થેવરને સૂચના આપી દેવાઈ કે તેમને સુરક્ષિત સ્થાને પહોંચાડો.\nપણ સુરક્ષા! તું ક્યાં ખોવાઈ ગઈ હતી?\nઆઝાદ હિન્દ સરકારની એ છેલ્લવેલી મંત્રી પરિષદ. સેનાનાયકોને નેતાજીની ગંભીર ચિંતા હતી. ‘શત્રુ સૈન્ય સિંગાપુર પર ત્રાટકે ત્યારે આપણે સહુ તેનો સામનો કરીએ, વીરગતિ પ્રાપ્ત કરીએ...’ નેતાજીએ સૂચન મૂક્યું. સૌની આંખો આશ્ચર્યસ્તબ્ધ! નેતાજી સ્વસ્થ નહોતા. એક દાંત તૂટી ગયો તેની સારવાર ચાલુ હતી. રાત્રે ૩૦૦૦ લોકો સન્મુખ ભારતીય કન્યાઓએ ‘ખૂબ લડી મરદાની વો તો ઝાંસીવાલી રાની થી!’નું નાટ્ય પ્રસ્તુત કર્યું, અને પછી ગાયુંઃ\nશુભ સુખ ચૈન કી બરખા બરસે\nભારત ભાગ્ય હૈ જાગા...\nસુરજ બન કર જગપર ચમકે\nભારત નામ સુભાગા\nજય હો, જય હો, જય હો!\nપંજાબ સિન્ધ ગુજરાત મરાઠા\nદ્રવિડ, ઉત્કલ, બંગા\nચંચલ સાગર, વિન્ધ્ય હિમાચલ\nનીલ યમુના ગંગા!\nતુમ સે જીવન પાયે,\nસબ જન પાયે આશા!\nરવિન્દ્રનાથનાં ગીતનું આ યુદ્ધભૂમિ પરનું રૂપાંતર! નવો જ અવતાર!\nનેતાજીની આંખો ભીની થઈ ગઈઃ ભારતથી દૂર આ કન્યાઓ, મહિલાઓ, માતાઓ અને તેમનાં બાળકો દેશમુક્તિની કેવી લડાઈ લડી રહ્યાં હતાં...\nસિંગાપુરમાં ભારતભક્તિનાં ગીતનો છેલ્લો સ્વર હતો.\n૧૫ ઓગસ્ટ, ૧૯૪૫.\nસિંગાપુરમાં શહીદ સ્મારક માટેનું માનચિત્ર લઈને કર્નલ સ્ટ્રેસી આવ્યા. ઇરાવતીના કિનારે, આરાકાનનાં જંગલોમાં, ઇમ્ફાલ - કોહિમા - વિશનપુરમાં ધોધમાર વરસાદ અને અપૂરતાં હથિયાર સામે સૈનિકોએ બલિદાન આપ્યાં તેનું સ્મારક...\n‘અંગ્રેજ સેનાની નજરે પડવું જોઈએ કે અહીં કુરબાનીની કથા રચાઈ હતી...’\nએવું જ થયું. એક સપ્તાહની મહેનત પછી સ્મારક - યુદ્ધગ્રસ્ત, અભાવગ્રસ્ત દિવસોમાં તૈયાર થઈને રહ્યું.\nમંત્રી પરિષદના ભારે દબાણ સાથે નેતાજીને સિંગાપુરથી નીકળી જવાનો નિર્ણય કરાયો. અહીં રહે તો બ્રિટિશ સેનાના પ્રવેશ પછી પહેલો નિર્ણય સુભાષચંદ્ર બોઝ નામના ‘રાજદ્રોહી, યુદ્ધકેદી અને યુદ્ધ-અપરાધી’ને ફાંસીના માચડે ચડાવવાનો જ હોત!\nનેતાજી તેને માટે તૈયાર હતા. આઝાદ હિન્દ સરકાર નહીં.\nપણ ક્યાં? સિંગાપુર પછી શું?\nનેતાજીની સાથે જશે.\nઆબિદ હસન અને દેવનાથ દાસ બેંગકોક રહેશે. ત્યાંથી જ સાથે લેવામાં આવશે. પિનાંગથી સ્વામી આવવા જ જોઈએ.\nજનરલ કિયાની, અલગપ્પન અને એ. એન. સરકાર આઝાદ હિન્દ ફોજની વ્યવસ્થા કરશે.\nસુભાષે એ દિવસે એકને બદલે બે સિગારેટ પીધી. કાગળના એક ટુકડા પર લખ્યું, કદાચ પૂરી કવિતાનું સ્મરણ નહોતું, પણ તેનો મર્મ -\nઅરે, આ નૌકા...\nમોતના અંધારને ચીરતી,\nનીકળી તો પડી છે...\nકયા ઘાટ પર તેનો મુકામ?\nઅને ખરેખર મુકામ?\nઆ પૂછવાનો સમય જ ક્યાં છે\nમારી પાસે, પ્રિય!\nસ્મરણમાં આવી પ્રિય એમિલી અને લાડકી - વણદેખી પુત્રી અનિતા - આંખના એક ખૂણે ચમકેલું અશ્રુબિંદુ જલદીથી તેમણે ભૂંસી નાખ્યું...\nપ્રાંતઃ કાળે સિંગાપુરના વિમાનીમથકે બધા એકઠા થયા છે - એકબીજાના જાનીસાર સાથીઓ. ભવિષ્યના અંધારને ભેદવાનો પ્રશ્નાર્થ બધાના ચહેરા પર છે. પણ સૌની નજર પ્યારા નેતાજી પર. જનરલ કિયાનીના હોઠ પર ગણગણાટ દેખાતાં નેતાજીએ પૂછયુંઃ\n‘હોઠ પર શું છે, કિયાની?’\nકિયાની હસ્યા. ‘એક ગીત. મારું પ્રિય ગીત. આપણું પ્રિય ગીત...’ પછી જરા અવાજ કાઢીને બોલ્યાઃ\nયે જિન્દગી હૈ કારવાં\nઆજ યહાં તો કલ વહાં\nફિર ભી હમેં આ રહી હૈ નિદ\nકબ તક ગુઝારેંગે યે દિન?\nતો કૌન ચલેગા?\nકૌન ચલેગા, મૌકા હૈ આસાન કર લો એક જબાન\nરૂકના તેરા કામ નહીં\nચલના તેરી શાન\nચલ, ચલ રે નૌજવાન!\nનેતાજી હસ્યા. કિયાનીની પીઠ પર હાથ મૂક્યો... એક પત્ર આઝાદ હિન્દ ફોઝ માટે-\nતા. ૧૬ ઓગસ્ટ, ૧૯૪૫\nમારા વહાલા બાંધવો - બહેનો,\nતમે સહુએ જે કષ્ટ ઊઠાવ્યાં, આત્મત્યાગ કર્યો, તેનું ફળ જલદીથી નથી મળ્યું તેને લીધે તમારા કરતાં અધિક હું દુઃખી છું. પરંતુ આ કષ્ટ, આત્મભોગ કંઈ વ્યર્થ નથી ગયો. તેને લીધે તો આપણી માતૃભૂમિની મુક્તિ નિશ્ચિત થઈ ગઈ છે. દુનિયા તમારી ત્યાગ-કથા હૃદયપટ પર જાળવશે.\nઇતિહાસના આ સંકટકાળે મારે એક જ વાત તમને કહેવી છે. વિશ્વાસ નહીં ગુમાવશો. દુનિયાની કોઈ તાકાત એવી નથી જે ભારતવર્ષને દબાવી શકે. ભારતવર્ષ સ્વાધીન થશે, જરૂર થશે અને એ દિવસ દૂર નથી...’\nબપોરે ત્રણ વાગે બેંગકોકનું વિમાની મથક. જનરલ ભોંસલે અને રાજદૂત હાચિયા, જનરલ ઇશોદા આવીને મળ્યા.\n‘હા. સાચી વાત છે! ઇશોદાએ મ્લાન ચહેરે કહ્યું. ‘અમે તો હજુ લડવા તત્પર છીએ. અમે તમને પૂરી મદદ કરવા તૈયાર છીએ.’\n‘શી મદદ કરશો, ઇશોદા?’\n‘તમે શું ઇચ્છો છો?’\nનેતાજી ગંભીર. દક્ષિણ-પૂર્વ એશિયા કમાન્ડના સેનાધ્યક્ષ ફિલ્ડમાર્શલ કાઉન્ટ તેરાઉચી ક્યાં હશે?\n‘મળી શકાશે તેમને?’\n‘કેમ નહીં? અમે પણ તમારી સાથે આવીશું.’\nપ્રવાસ નક્કી થયો. નેતાજીએ આઝાદ હિન્દ ફોજના સર્વોચ્ચ સેનાપતિ તરીકે જનરલ ભોંસલેને નિયુક્ત કર્યા.’\n‘લો, આ વિરાન સેગોન.’\nયુદ્ધથી ફફડતું, નિર્જન વિમાનીમથક.\n૧૭મીએ મોડી રાત્રે વિમાનમાં સાથીદારો સાથે આ અનિશ્ચિત ભવિષ્યની સાથે નીકળ્યા. ઇશોદા, હાચિય, અય્યર, હબીબ-ઉર-રહેમાન, કર્નલ ગુલઝારા સિંહ, દેવનાથ દાસ, આબિદ હસનનો સંગાથ. અત્યારે તો લક્ષ્ય માત્ર દાલાતમાં ફિલ્ડ માર્શલ તેરાઉચીની સાથે મંત્રણાનું. પછી... નિયતિ જાણે!\nદાલાત સૈન્યનું મુખ્યાલય હતું.\nએક આઝાદ હિન્દુ સરકાર સાથે જોડાયેલા નારાયણદાસને ત્યાં સુભાષ રોકાયા. ત્રણ દિવસથી નહાવાનો સમય પણ ક્યાં મળ્યો હતો? આયનામાં જોઈને સ્વગત હસ્યાઃ ‘ઓર્લેંડો મેઝ્યુટ!’\nકોલકાતાથી કાબુલ પછીની સફરમાં દાઢીધારી ઓર્લેંડો થવું પડ્યું હતું, ન જાણે બીજી વાર શું થવું પડશે... આ વધી ગયેલી દાઢી, મૂછો...\nસ્નાન પછી ઘસઘસાટ ઊંઘ આવી ગઈ, ત્યાં જનરલ ઇશોદા, હાચિયા, અને ફિલ્ડ માર્શલ તેરાઉચી - જાતે કારમાં આવ્યા... નેતાજીને મળવામાં ત્યારે હબીબ-ઉર-રહેમાન સાથે હતા. બાકીના છ બહાર ધડકતા હૃદયે રાહ જોઈ રહ્યા હતા, શું નિર્ણય લેવાશે?\nનિર્ણય પણ લેવાયો.\nએક યુદ્ધવિમાનમાં માત્ર એક જ બેઠક.\n‘તમને એકલા ન જવા દેવાય’ સૌએ કહ્યું.\nવધુ સમય હવે નહોતો.\nજલદીથી નિર્ણય લેવાનો હતો.\n‘એક વધુ સીટ કદાચ મળી જાય.’ આશ્વાસન મળ્યું.\n‘વિમાન ક્યાં જશે?’\nજવાબમાં ચૂપકીદી. યુદ્ધજ્વાલામાં રહસ્યમૌનનું હોવું જરૂરી હતું. રશિયન-અમેરિકન-બ્રિટિશ ગુપ્તચરો વિમાનો સાથે ચોતરફ નજર નાખતા હતા. બ્રિટિશ સૈન્ય અને ગુપ્તચર તંત્રને અપેક્ષા હતી કે સુભાષ બોઝ હવે પકડાઈ જશે.\nયા મૃત સુભાષ.\nદેશના કોઈ નેતાએ નહોતું કર્યું તેવું બ્રિટિશવિરોધી કૃત્ય - જાપાનની મદદથી આઈએનએ અને આઝાદ હિન્દ સરકારનું સપનું સાચું કરનાર બોઝ.\nલોર્ડ માઉન્ટબેટન બર્મા મોરચે લડી રહ્યા હતા. તેમને અંદાજ હતો કે જવાહરલાલ કે ગાંધીજી તેમના એવા શત્રુ નહોતા જેટલા સુભાષ હતા.\nજાપાનની યોજના નેતાજીને હેમક્ષેમ કોઈ સ્થાને પહોંચાડવાની હતી. નક્કી થતાં બે સીટનું આયોજન થયું.\nસૌ ફરી વાર વિમાન મથકે પહોંચ્યા.\nહબીબ-ઉર-રહેમાન નેતાજીની સાથે રહેશે - એમ નક્કી થયું હતું.\nનેતાજીએ દેવનાથ દાસને સૂચના આપીઃ તમામ દસ્તાવેજો નષ્ટ કરી નાખો.\n‘અને આ...?’ દાસ બોલ્યા.\nનાનકડી પેટી હતી. ‘આપણો ધ્વજ છે...’ રોજ હજારો સૈનિકોના કંઠે આવતું ધ્વજગીત કેમ યાદ ન આવે?\nસમયની તાકીદ વચ્ચે પણ એ યાદ આવી ગયુંઃ\nહો તેરી સર બુલંદી\nજ્યોં ચાંદ આસમાં મેં\nતું માન હૈ હમારા\nતું શાન હૈ હમારી...\nદાસના ખભે હાથ મૂકીને નેતાજીએ કહ્યુંઃ ‘આને બરાબર જાળવજો...’\nવિમાનમથકે સેનાપતિ શિદેયી ઇંતજાર કરી રહ્યા હતા. બે કલાક વીતી ગયા હતા... વિમાન માટેનું પ્રસ્થાન.\nનેતાજી સૈનિકી વેશમાં હતા. બધાંની સાથે હાથ મિલાવીને કહ્યુંઃ જય હિન્દ!\nનેતાજી અને હબીબ વિમાનની સીડી ચઢ્યા... દરવાજો બંધ.\n૧૭ ઓગસ્ટની સાંજના સવા પાંચે વિમાન આકાશે ઊડ્યું...\nઅને તુરેનથી? ૧૮ ઓગસ્ટના એ રહસ્ય રોમાંચિત દિવસે વિધાતાએ કેવા હસ્તાક્ષરો આલેખ્યા હતા? (ક્રમશઃ)


man rescued dog fallen into irrigation canal with jcb bulldozer - જેસીબી બુલડોઝર વડે સિંચાઈ નહેરમાં પડેલા કૂતરાને માણસે બચાવ્યો – News18 Gujarati\nલોકોએ વ્યક્તિના કર્યા વખાણ\nઆ દિવસોમાં એક વીડિયો (Viral Video) ખૂબ પસંદ કરવામાં આવી રહ્યો છે જેમાં એક શ્વાન કેનાલ (Dog rescued from canal)માં પડી ગયો છે અને લોકો તેને બચાવવાના પ્રયાસમાં જેસીબી મશીનનો ઉપયોગ કરી રહ્યા છે.\nઆ દુનિયામાં ભલે તે નાનું પ્રાણી (Animals life) હોય કે મોટું, તેમના જીવનનું મૂલ્ય સમાન રીતે કરવામાં આવે છે. પરંતુ ઘણી વખત માનવીને લાગે છે કે તેઓ એકલા જ આ દુનિયાના માલિક છે અને અન્ય કોઈ જીવના જીવનની કોઈ કિંમત નથી. તાજેતરમાં, માનવીની આ વિચારસરણીને ઇક્વાડોર (Ecuador)ના કેટલાક લોકોએ સંપૂર્ણપણે નકારી કાઢી છે, જેમણે નહેરમાંથી બચાવેલા શ્વાન (Dog rescued from canal)નો જીવ બચાવવા માટે પોતાનો જીવ આપી દીધો હતો.\nસોશિયલ મીડિયા પર તેના અદ્ભુત વીડિયો માટે પ્રખ્યાત એકાઉન્ટ વાઈરલ હોગ અવારનવાર આવા વીડિયો પોસ્ટ કરે છે જે આશ્ચર્યજનક હોય છે. તાજેતરમાં, આ એકાઉન્ટે ફરીથી આવો જ એક વીડિયો પોસ્ટ કર્યો છે પરંતુ આ જોઈને, તમને આશ્ચર્ય થશે સાથે સાથે ગર્વ પણ થશે કે વિશ્વમાં હજી પણ એવા લોકો જીવિત છે જેમાં માનવતા બાકી છે.\nકેનાલમાં પડી ગયેલા શ્વાનને બચાવવા માટે વ્યક્તિ પોતાના જીવ પર રમી ગયો\nવીડિયોમાં એક હાઇ સ્પીડ કેનાલ જોવા મળી રહી છે જેમાં પાણી ખૂબ જ તેજ ગતિએ વહી રહ્યું છે. કેટલાક લોકો ડિગિંગ મશીન દ્વારા કૂતરાને બહાર કાઢવાનો પ્લાન બનાવતા જોવા મળે છે.\nઆ પણ વાંચો:200 ફૂટની ઊંચાઈથી ખાડામાં પડ્યો Dog, રેસ્ક્યૂ ટીમે શોધી માલિક સાથે કરાવ્યું મિલન!\nએક વ્યક્તિ મશીનના આગળના ભાગ પર ચઢે છે અને પછી મશીનની મદદથી કેનાલની વચ્ચે નીચે ઉતરે છે. વ્યક્તિ થોડી ક્ષણો સુધી શ્વાન નજીક આવે તેની રાહ જુએ છે અને જેવો નજીક આવે કે તરત જ તેને હાથથી પકડીને મશીનમાં નાખે છે. પછી ધીમે ધીમે મશીનને ઉપર ખેંચવામાં આવે છે અને આમ શ્વાનનો જીવ બચી જાય છે.\nઆ પણ વાંચો: Rescue: જૂનાગઢમાં આઠ વર્ષનું બાળક કૂવામાં પડ્યું, 108ની મદદ થી બચાવાયો જીવ\nલોકોએ શ્વાનને બચાવનારાઓની પ્રશંસા કરી\nઆ વીડિયોને લગભગ 50 હજાર વ્યૂઝ મળ્યા છે અને 200થી વધુ લોકોએ વીડિયો પર કમેન્ટ કરીને પ્રતિક્રિયા આપી છે. દર્શકો આ લોકોની ખૂબ પ્રશંસા કરી રહ્યા છે. એક વ્યક્તિએ લખ્યું કે સારા લોકો દરેક જગ્યાએ હાજર હોય છે. એકે લખ્યું કે શ્વાનને જોઈને લાગે છે કે તે થાકી ગયો છે. લોકોએ તેને મદદ કરી તેનો આનંદ. ઘણા લોકોએ શ્વાન વિશે ચિંતા વ્યક્ત કરી અને તેના સ્વાસ્થ્ય વિશે જાણવાનો પ્રયાસ કર્યો. એકે લખ્યું કે આ વીડિયો જોતા જ તેનો દિવસ બની ગયો.\nTags: Amazing Video, Animals Trouble, Rescue video, Viral videos


This effective home remedies will save the smell of sweat in the heat\nMay 18, 2019 | 11:41 am IST\nઉનાળાની ઋતુમાં શરીરના તાપમાન વધવાથી પસીનાની દુર્ગંધ પરેશાનીનું કારણ બની જાય છે. જો કે ગરમીમાં પસીનો આવવો એ સામાન્ય વાત છે, એમાંય કેટલીક વાર અંડર આર્મ, પગ, હથેળીઓ વગેરેમાંની દુર્ગંધથી આપણે શરમિંદા બનવું પડે છે, કેમ કે એનાથી આસપાસનું વાતાવરણ ખરાબ બની જાય છે અને લોકો તમારાથી દૂર ભાગવાનું શરૂ કરી દે છે પરંતુ લીંબુનું પાણી, ગુલાબજળ, દહીં, બેકિંગ સોડા, તાજા પાણી વગેરે જેવા આસાન ઘરેલું ઉપાયોના માધ્યમથી તમે ગરમીઓમાં પસીનાની સમસ્યાથી સંપૂર્ણપણે છુટકારો મેળવી શકો છો.\nમાનસિક તનાવ, શારીરિક પરિશ્રમ, ભાવનાત્મક ઉત્તેજના, આહાર-વિહાર, આનુવંશિક હોર્મોન અસંતુલન તથા વાતાવરણમાં ઉચ્ચ તાપમાન ગરમીઓમાં, પસીનાનું મુખ્ય કારણ મનાય છે. પસીનાથી શરીરમાં ઇન્ફેકશન થઇ શકે છે. જો કે પસીનો ગંદકીરહિત હોય તો પણ ત્વચાના પડ પર રહેલા બેક્ટેરિયા સાથે જામે છે એટલે પસીનામાંથી દુર્ગંધ આવવી શરૂ થઇ જાય છે.\nશરીરને ઘસી-ચોળીને તાજા પાણીથી સ્નાન કરવાથી ગંદકી, દુર્ગંધ તથા રોગના કિટાણુનો સફાયો થઇ જાય તથા પસીનાની દુર્ગંધથી છુટકારો મેળવવાનો આ સરળ ઉપાય છે. નહાતી વખતે શરીરની ગરદન, અંડર-આર્મ તથા પગને સારી રીતે સાફ કરવા જોઇએ. સ્નાનના પાણીના ટબમાં અત્તર, ગુલાબ જળ વગેરે ભેળવવાથી શરીરમાં તાજગીનો અહેસાસ થાય છે અને શરીરને ઠંડક મળે છે. જેથી પસીનાની દુર્ગંધને રોકી શકાય છે. ચંદન, ગુલાબ, ખસ, વગેરેના પ્રાકૃતિક ઉત્પાદનો જેવાં કે બોડી શેમ્પૂ, શાવર જેલ ઉપયોગમાં લેવાથી શરીરમાં ઠંડક અને તાજગીનો અહેસાસ થાય છે. આ ઉત્પાદનો પ્રાકૃતિક કુલન તથા કિટાણુનાશક અને એન્ટિ સેપ્ટિક રૂપમાં અસરકારક ભૂમિકા ભજવે છે, જેથી પસીનાની બદબૂને રોકી શકાય છે.\nપ્રખર ગરમી દરમિયાન સુતરાઉ કપડાં પહેરો, જેથી પસીનાને સુકાવામાં મદદ મળે છે. ગરમીઓમાં દરરોજ કપડાં બદલો તથા ખુલ્લાં અને હળવા કપડાં વધુ આસાન અને આરામદાયક સાબિત હોય છે. ગરમીમાં પસીનાની બદબૂને રોકવા માટે ડીઓડરેન્ટ ઘણું મદદગાર સાબિત થાય છે. હંમેશાં હળવું સુગંધિત ડીયોડરેન્ટના ઉપયોગને પ્રાધાન્ય આપો કેમ કે તે જ સુગંધના ડીયોડરેન્ટ થી ત્વચામાં જલન કે સંવેદનશીલ રાસાયણિક અસર પડી શકે છે. જેથી ત્વચા ખરાબ થઇ જઇ શકે છે અને ત્વચા પર કાળા ધબ્બા પડી શકે છે. ડિયોડરેન્ટનો ઉપયોગ કરતાં પૂર્વે તેનું ત્વચા પર પરીક્ષણ કરવું અત્યંત જરૂરી બની રહે છે, પરીક્ષણ કર્યા વગર ડિયોડરેન્ટને ક્યારેય ત્વચા પર ન લગાવો.\nવિકલ્પ તરીકે ટેલકમ પાઉડરનો ઉપયોગ લાભદાયક સાબિત થાય છે, કેમ કે એ પસીનાને શોષી લે છે અને ત્વચામાં તાજગીનો અહેસાસ જગાવે છે. પરફ્યૂમની પસંદગી કરતી વખતે ઋતુની અસરનું પૂરેપૂરું ધ્યાન રાખો. ગરમ અને ભેજવાળી ઋતુમાં લીંબુ-ચંદન તથા લવંડર પરફ્યૂમ હળવાશ તથા તાજગીનો અહેસાસ અપાવશે. ઉનાળાની મોસમમાં અત્તરનો ઉપયોગ ઘણો ગુણકારી સાબિત થાય છે. અસરનો બાથટબમાં ઉપયોગ કરી શકાય છે. બેકિંગ સોડા પસીનાની દુર્ગંધને રોકવામાં મુખ્ય ભૂમિકા ભજવે છે. બેકિંગ સોડા, પાણી તથા લીંબુ રસને ભેળવીને પેસ્ટ બનાવી દો અને આ પેસ્ટને અન્ડર આર્મ્સમાં ૧૦ મિનિટ સુધી લગાવીને તાજા પાણીથી ધોઇ નાખો. એનાથી પસીનાની બદબૂને રોકવામાં મદદ મળશે. બેકિંગ સોડા તથા ટેલકમ પાઉડરનું મિશ્રણ બનાવીને તેને અંડર આર્મ્સ અને પગ પર ૧૦ મિનિટ સુધી લગાવ્યા પછી તાજા પાણીથી ધોઇ નાખો.\nએનાથી પસીનાની સમસ્યાથી છુટકારો મળશે. પસીનાની દુર્ગંધવાળા શરીરના ભાગો પર કાચા બટાકાની સ્લાઇસ ઘસવાથી પણ પસીનાની દુર્ગંધથી છુટકારો મળશે. સ્નાન કરવાના પાણીના ટબમાં ફટકડી અને ફુદીનાની પત્તીઓ નાખીને સ્નાન કરવાથી પણ શરીરમાં ઠંડક તથા તાજગીનો અહેસાસ થાય છે. સ્નાન કરવાના પાણીના ટબમાં ગુલાબ જળ ભેળવવાથી પ્રાકૃતિક શીતળતા તથા કોમળતા ભળે છે. બે ટીપાં ટ્રી ઓઇલ અને બે ચમચી ગુલાબજળ અને લીંબુ રસને મેળવીને વાળને ધોવાથી પસીનાની બદબૂ મટી જાય છે.\nઆયુર્વેદ અનુસાર ખાધા પછી લીંબુ પાણી, આદુવાળી ચાનો ઉપયોગ કરો. તાજા આદુના બારીક ટુકડામાં સિંધવ નમક ભેળવીને ચૂસો. આહારની સાથે ગરમ પાણી પીઓ. હળવું અને મસાલા રહિત સાદું ભોજન કરો અને થોડું- થોડું ખાતા રહો.\nરાત્રે ખાતાં પૂર્વે ટામેટાંનો જ્યૂસ પીવો જોઇએ. ટામેટાં પસીનાની બદબૂ માટે જવાબદાર બેક્ટેરિયાને ખતમ કરે છે. પાનના પર્ણ અને આમળાંને પીસીને એની પેસ્ટ બનાવી લો, આ પેસ્ટને અન્ડર આર્મ્સમાં ૧૦ મિનિટ સુધી લગાવ્યા બાદ તાજા-ઠંડા પાણીથી સ્નાન કરવાથી પસીનાની દુર્ગંધથી મુક્તિ મળે છે. આપના બાથટબમાં લીમડાના પાનને સાફ કરીને રાતથી જ નાખી રાખો. આ પાણીથી સ્નાન કરવાથી પસીનાની દુર્ગંધ ઉપરાંત ત્વચાનું ઇંફેક્શનને રોકવામાં મદદ મળે છે. બાથટમમાં સ્નાનના ૧ કલાક પૂર્વે સંતરાની છાલ નાખીને રાખી મૂકો. એ પાણીથી સ્નાન કરવાથી તાજગી અને ઠંડકનો અહેસાસ થાય છે.


સત્ય હકીકત ! - Vicky Trivedi\nHome » Blog » સત્ય હકીકત !\nસત્ય હકીકત !\nકાલે હું ખૂબ જ કંટાળેલો હતો ! મને નોકરી માંથી વગર કાઈ ગુને જ કાઢી દેવામાં આવ્યો હતો. માત્ર સુધીરના કહેવાને લીધે જ મારી રોજી રોટી છીનવી લીધી ! સુધીર મારો સિનિયર હતો પણ એને લાગતું હતું કે હું એની જગ્યા લઈ લઈશ…. ખરેખર મને થયું કે ટેલેન્ટ પણ એક શ્રાપ છે સહદેવને ત્રિકાળ જ્ઞાન ભારે પડ્યું એમ મને મારી આવડત ભારે પડી !\nહું થાકેલો હારેલો ઘરના દરવાજા સુધી આવ્યો ત્યાં જ ફોન રણક્યો, મારો જરાય મૂડ ન હતો. મેં ફોન નીકાળ્યો જ નહીં પણ ફરી એક વાર રિંગ વાગી !\nમેં કંટાળીને ફોન જોયો તો સુધીરનો ફોન હતો ! મેં ફોન ઉપાડ્યો ત્યાં જ એ મને ગાળો ભાંડવા લાગ્યો ! મારુ મગજ તો પહેલેથી જ ફાટેલું હતું ! મેં પણ એને ગાળો સંભળાવી ! ફોન મૂકી દીધો….\nમારી ગાળો સાંભળી સામેના ઘરથી એક માસી અને એની કોલેજ કરતી દીકરી બહાર આવ્યા મને નામ ખબર નથી કેમ કે હું બે દિવસ પહેલા જ અહીં રહેવા આવ્યો હતો…. પેલા માસી બરાડી ઉઠ્યા ….\n” એય બેશરમ અહીં માણસો રે છે, બોલવાનું ભાન રાખ. અમારા ઘરમાં દીકરીઓ છે !”\nમને પણ થયું કે ભુલ તો મારી છે જ મેં હાથ જોડી કાઈ બોલ્યા વગર ઘરમાં ગયો…. પણ હજુ અવાજ આવતો હતો ” આ સોસાયટીના પ્રમુખને કીધું છે કે ફેમિલીવાળા ને જ ઘર આપવાનું તોય આપી દે છે મારા રોયા !”\nહું મારા મન ઉપર કાબુ રાખી બેસી રહ્યો ! મારા પ્રત્યેની લોકોની નફરત જોઈ મને દુઃખ થયું ! તો એકલો રહેતો માણસ માણસ નથી એમ ? અને શું ફેમિલી વાળા બધા સારા જ હોય એમ ? તો સામે વાળા ચાલીસ વર્ષના કાકા આખો દિવસ પેલી ત્રીજા નમ્બરના ઘર વાળી પરિણીત માસીને કેમ દેખ્યા કરે છે ? બહેન માનીને તો નહીં જ દેખતા હોય ને ? ખેર જવાદો મને તો મારી જિંદગીના દુઃખોમાંથી સમય નથી મળતો હું ક્યાં ખોટું કરવા જાઉં છું ? પણ સમાજમાં એક વહેણ થઈ ગયું છે કે ફેમિલી વાળાને જ ઘર આપવું પછી ભલે એ ગમે તેવો હોય !\nબીજા દિવસે હું નોકરીની તપાસમાં નીકળ્યો ત્યારે પેલા માસી બહાર કચરો લેતા હતા મને જોઈને એમનું મોઢું ચડી ગયું ! કૈક બોલતા હતા પણ મેં ધ્યાન આપ્યું નહિ અને હું મારા રસ્તે પડ્યો !\nઆખો દિવસ મારા ઉત્તમ સર્ટિફિકેટ લઈને રખડયો પણ ક્યાંય મને નોકરી મળી નહિ ! આખરે ટાટા મોટર્સની ઓફિસમાં મને સાત હજારની નોકરી મળી ! મારી લાયકાત મુજબ તો એ કઈ ન કહેવાય પણ હમણાં તો પેટ ભરવાનું જ મહત્વનું હતું ! સ્વામી વિવેકાનંદનું નામ લઈ હું હિંમત એકઠી કરીને ઘર તરફ ગયો !\nઆખો દિવસ કંટાળીને થાકીને રખડીને મારા પગમાં પીડા થતી હતી. ઘર સુધી પહોંચતા તો મારા શ્વાસ ફુલાઈ ગયા…! હું ઘરના દરવાજે ઓટલા ઉપર જ બેસી ગયો ! મરાથી ઉભા થઈને અંદર જવાય એમ પણ નહોતું ! જરાક પણ શક્તિ હોત તો હું એ માસીનું ચડેલું મોઢું જોવા ત્યાં બેસોત નહિ !\nમારા નસીબ સારા હતા કે માસી એ સમયે બહાર આવ્યા નહિ… હું મારા દુઃખો ઉપર હસતો રડતો બેઠો હતો ત્યાં જ મારા કાને ડબલ મિનિંગ જોક્સના અવાજ પડ્યા ! હા એ અવાજ ઓળખીતો હતો ! સુધીર આખો દિવસ એજ જોક્સ સાંભળતો કદાચ એ પ્રોગ્રામ એ જોક્સ બોલનાર માણસનું નામ કપિલ શર્મા જ હતું ! હા કપિલ શર્મા જ હતું સુધીર ઓફિસમાં બધાને કહેતો આ કપિલ શર્મા ના ડબલ મિનિંગ જોક્સ સાંભળીને મૂડ ફ્રેશ થઈ જાય છે યાર !\nમેં ધ્યાનથી જોયું તો માસીના ઘરની ટીવીનો અવાજ હતો.. માસી એની દીકરી સાથે કપિલ શર્માની વાહિયાત પ્રોગ્રામ જોતા હતા ! જેમાં ગાળો શિવાય કાઈ મને સંભળાતું ન હતું ! મનોમન હું હસ્યો અને ઘરમાં ચાલ્યો ગયો……\nPreviousPrevious નસીબનો ચક્રવ્યૂહ\nOne Reply to “સત્ય હકીકત !”\nDisha Akshay Dave says:


મંજૂષા : ૫ : નાનાં નાનાં સુખોની મજા – વેબગુર્જરી\nby Web Gurjari • October 23, 2017\nહૈદરાબાદના અમારા ઘરની સામે ગુલમહોરનું ઝાડ છે. ફૂલીફાલીને વિશાળ થઈ ગયું, છતાં તેમાં ફૂલો બેસતાં ન હતાં. બે-ત્રણ મોસમથી તો દર વરસે રાહ જોઈએ, પણ મોસમ ખાલી વીતી જતી હતી. તે વિસ્તારનાં બીજાં સમવયસ્ક ગુલમહોરો તો ક્યારનાં ફૂલ આપવા લાગ્યાં હતાં. નિ:સંતાન લોકોનાં વડીલો-ચાહકોને થાય તેવી ચિંતા અમને અમારા ગુલમહોર માટે થવા લાગી હતી. આ વરસે કળીઓ બેઠી, વધતી જાય, છતાં તેમાંથી ફૂલ દેખા દેતાં ન હતાં. ચિંતા થવા લાગી. મારે અમદાવાદ આવવાનું હતું. રાહ જોઈ જોઈને થાક્યાં. છેવટે અમે અમદાવાદ આવ્યાં ત્યાર પછી થોડા દિવસે સમાચાર આવ્યા: આપણા ગુલમહોરમાં ફૂલો ખીલ્યાં છે! આનંદ- આનંદ થઈ ગયો, જાણે સુખનો મોટો ખજાનો હાથ લાગ્યો હોય. આપણે મોટાં સુખોની એટલી બધી પ્રતીક્ષા કરીએ છીએ કે વચ્ચેવચ્ચે આવી જતાં નાનાં સુખો તરફ તો આપણું ધ્યાન જ જતું નથી.\nસાવલીમાં રહેતા મિત્ર અને કવિ જયદેવ શુક્લને ઋતુપરિવર્તનની સાથે કુદરતનાં બદલાતાં રૂપોને માણવાની ખૂબ મજા આવે છે. તેઓ વસંતને ખુલ્લા મને વધાવે, પાનખરનાં રૂપોને પણ આસ્વાદે. પોતે તો રોમાંચિત થાય જ, મિત્રોની સાથે પણ પોતાનો આનંદ વહેંચે. ધીરગંભીર દેખાતા સર્જક-વિવેચક, સાહિત્ય અને અન્ય કળાઓના મર્મજ્ઞ એવા શિરીષભાઈ પંચાલને કેરીની મોસમ વખતે જોવા જોઈએ. એમને કેરી ખૂબ પ્રિય ફળ છે. કેરી વિશે માહિતિ અને પરખ પણ જબરી. શિરીષભાઈને કેરીનું ફળ હાથમાં લઈને તેને પંપાળતા, પ્રેમ કરતા, જોવાની મજા જ જુદી છે. એવું જ લાગે, જાણે એમના માટે કેરી વિશેના નાનાનાના આનંદથી વિશેષ મોટું સુખ બીજું કોઈ નથી. કેરીની મોસમ ચાલતી હોય ત્યારે મને બંને હાથે પાકી કેરી ગોળીને તેનો રસ પીવાની ઈચ્છા થઈ આવે. પહેલી નજરે તો જરા અજુગતું લાગે કે આ ઉંમરે કેરી ગોળીને જાહેમાં ચૂસીએ તો કેવું દેખાય! પણ પછી સમજાય કે મનમાં નાનપણનાં નાનાં નાનાં સુખ જાગતાં હોય તો એનો આનંદ માણી લેવો જોઈએ.\nથોડા દિવસો પહેલાં ચાળીસ વરસની વયની વ્યક્તિના ઘરમાં એક બિલાડી તેનાં જન્મેલાં ત્રણ બચ્ચાંને લઈને આવી. એ પ્રૌઢ પુરુષ બાળકો જેવો ખુશ થઈ ઊઠ્યો. બચ્ચાંને ઉપાડે, પંપાળે, દૂધ પીવા આપે, ઓફિસની વ્યસ્તતાની વચ્ચે પણ ફોન કરીને બચ્ચાંની પૃચ્છા કરી લે. સાંજે ઘેર આવી પહેલું કામ બિલાડીનાં બચ્ચાં સાથે રમવાનું કરે. પ્રાણીનાં બચ્ચાંની સાથે તે પુરુષનું બાળપણ પણ જાણે ફરી જાગી ઊઠ્યું હતું.\nકવિ રમેશ પારેખને તેમના વતનગામ અમરેલીએ અપાર સુખ આપ્યું છે. કવિના મિત્ર હર્ષદ ચંદારાણાએ રન્નાદે પ્રકાશનના સામયિક ‘ઓળખ’ના મે ૨૦૧૦ના અંકમાં રમેશ-વિશેષ નામનો સુંદર સ્મૃતિલેખ લખ્યો છે. તેમાં મૂકેલા પ્રસંગોમાથી રમેશને કેવી કેવી નાની બાબતો સુખ આપી જતી અને કેવી કેવી નાની બાબતો વિચલિત કરી જતી તેના વિશે જાણવા મળે છે. ૨૭મી નવેમ્બર ૧૯૯૧ના દિવસે અમરેલીમાં રમેશ પારેખની સમગ્ર કવિતાના અદ્વિતીય પુસ્તક ‘છ અક્ષરનું નામ’ની શોભાયાત્રા નીકળી હતી. આ શોભાયાત્રામાં પ્રસન્નચિત્તે સામેલ થયેલા રમેશનું હર્ષદભાઈએ વર્ણન કર્યું છે: માથે કેસરી સાફો, મોઢામાં બીડી, લાંબો રેશમી ઝભ્ભો. બાળકો જ્યારે કશાયથી – નાની નાની બાબતોથી પણ – પ્રસન્ન થઈ ઊઠે છે ત્યારે તેઓ પોતાની પ્રસન્નતાને છુપાવતા નથી, પણ કશા દેખાડા વિના પૂરેપૂરી પ્રગટ થવા દે છે. જાણીતી વાત છે કે રમેશ પારેખ જેવા મહાન કવિ અને અદ્દભુત વ્યક્તિમાં છેવટ સુધી એક બાળક જીવતું રહ્યું હતું. તે જ કારણે એમણે અત્યંત સુંદર બાળકાવ્યો ગુજરાતને આપ્યાં છે.\nખુશી જન્મી હોય તો કશા જ છોછ વિના જાહેરમાં પ્રગટ કરવી જોઈએ. મારા એક પરિચિતને કશાયથી સંતોષ અને આનંદ થતો જ નથી. તેમ ગમે તેટલી હળવી વાતો કરો, એમની ગંભીરતા ક્યારેય ઓસરતી નથી. એમને લાગે છે કે જાણે પ્રસન્ન થવું તે કોઈ બાલિશ લક્ષણ છે. બાલિશ તો બાલિશ, માણસે નાની નાની વાતોમાંથી સુખ મેળવતાં શીખી લેવું જોઈએ. એક વાર અમે થોડા મિત્રો શાહબુદ્દીનભાઈ રાઠોડના વનેચંદના વરઘોડામાંથી નિષ્પન્ન થતી હાસ્યની છોળોનો આનંદ માણી રહ્યા હતા. તે સમયે ગુજરાતનાં એક વરિષ્ઠ પત્રકાર ત્યાં હાજર હતા. એમને નવાઈ લાગી કે તેમાં આટલું બધું હસવા જેવું શું છે.\nઘણા લોકોને સમજાશે નહીં કે સુખ, મજા, આનંદ શેમાંથી મેળવી શકાય. તેવા લોકોને સોગિયા મોઢાનો, કારણ વિના ગંભીર જ રહેવાનો, દરેક બાબતોથી અસંતુષ્ટ જ રહેવાનો શાપ મળ્યો હોય છે. તેમને કશું જ પ્રસન્ન કરી શકતું નથી. તેમના પર ચોવીસે કલાક દુખના ડુંગર જ ઊતરી પડયા હોય છે. તેની સામે નાની નાની બાબતોમાંથી પણ મોજ માણી શકતા લોકો ચોવીસે કલાક હળવાફૂલ રહી શકે છે. તેઓ ગમે તેવી મુશ્કેલીને પણ હસતા હસતા સહન કરી જવાનું વરદાન મેળવેલા લોકો હોય છે.


જનની જન્મભૂમિ શ્ચા, સ્વર્ગા દપી ગરીયસી: December 2011\nસોનીના ત્રાજવામાં રિંગણ ન તોલાય\nReadavery inspiring article by Gunvant Shah recently. Have been reading him foralong time now and I personally like his writing stylealot but this one ranks right up there amongst the best.\nમાણસ નામના પ્રાણીને ગુલાબ કરતાં ગુલકંદમાં વધારે રસ પડે છે. એને કેરી કરતાં અથાણામાં વધારે રસ પડે છે. એને મૂલ્ય કરતાં કિંમતમાં અને કિંમત કરતાં કમિશનમાં વધારે રસ પડે છે. બજાર આપણા માથા પર ચડી બેઠી છે. સ્ત્રીનું સૌંદર્ય પણ બજારને પનારે પડ્યું છે. સાધુનો આશ્રમ બજારમય બની રહ્યો છે. તરફડતી માછલીને પાણી પીવડાવવાની જરૂર નથી. એ તરફડતી હોય ત્યારે હળવેકથી એને પાણીમાં મૂકી દેવી સારી. બંગાળી લોકો માછલીને જલફલ કહે છે. માછલીનું હોવું એટલે જ પાણીમય હોવું. બજારમાં માછલીના ઢગલાબંધ મૃતદેહો ત્રાજવે તોલાય છે. લોકો એ મૃતદેહોને પણ ‘માછલી’ કહે છે. માણસની શબનિષ્ઠા ભારે હઠીલી છે. મરેલી માછલી કિંમતવાન છે, મૂલ્યવાન નથી.\nવહેલી સવારે ફરવા નીકળતી વખતે માણસે અન્ય માણસની કંપનીના મોહમાંથી છુટવું જોઇએ. કંપની તો શીતળ પવનની, ઝાકળ ભીંજ્યાં વૃક્ષોની અને કુમળાં કિરણોની પણ હોય છે. શું પંખીઓનો કલરવ એ મધુર કંપની નથી? પ્રત્યેક સવારે અંધારાનો વિદાય સમારંભ ગોઠવાય છે. ઊગતો સૂર્ય અંધારાને હડસેલો મારીને ભગાડી નથી મૂકતો. પૂવૉકાશની ક્ષિતિજે ડોકિયું કરતાં પહેલાં સૂર્ય અંધારાને ધીરે ધીરે, હોલે હોલે, સમજાવી-પટાવીને ગ્રેસપૂર્વક વિદાય કરે છે.\nઆકાશના ટમટમતા તારાઓ ધીરે ધીરે અર્દશ્ય થતા રહે છે. સૂર્ય કેટલો ગ્રેસફુલ છે તે ઊઘડતી ઉષા દ્વારા આપણી સમજમાં આવે છે. સંધ્યાટાણે એવા જ ગ્રેસ સાથે અંધારું સૂર્યને વિદાય આપે છે. આથમી ગયા પછી પણ સૂર્યનું અજવાળું સ્વિચ પડે તેમ નષ્ટ નથી થતું. એ અજવાળું પ્રેમપૂર્વક અંધારાને ભેટે છે. અને પછી અદબભેર વિદાય થાય છે.\nઆપણા અહંકારને વિદાય આપવા માટે ઊઘડતી ઉષા અને સંકેલાતી સંધ્યાના સમયે બને તેટલા શૂન્યસ્થ થવાનું રાખવું જોઇએ. શૂન્યસ્થ થવું એટલે જ સ્વસ્થ થવું! મહાનગરમાં આવી બે મહાન ઘટનાઓની નોંધ પણ નથી લેવાતી. મહાનગરમાં બીજું બધું મળે, પરંતુ grace ન મળે. જ્યાં બધું જ બજારગ્રસ્ત હોય ત્યાં ગ્રેસ નથી હોતો. રાખી સાવંત પાસે ભરતનાટ્યમની નજાકત ક્યાંથી? ખીલેલા ગુલાબની કોમળ પાંદડી તો પવનની લહેરખી આવે તોય ખરી પડે! સંવેદનશીલતા જ્યારે (માઇક્રોફાઇન્ડ) કોમળતા પ્રાપ્ત કરે ત્યારે ગ્રેસ શક્ય બને છે. ગુલાબના ફૂલને કચડી નાખવા માટે બુલડોઝરની જરૂર નથી, માણસની આંગળીઓ જ પૂરતી છે. કોઇ કવિને દુ:ખી કરવા માટે હાથકડીની જરૂર નથી, એક કઠોર વાક્ય જ પૂરતું છે. એક દર્દમંદ શાયરે ગ્રેસનો મહિમા પંક્તિઓમાં પ્રગટ કર્યો છે.\nપાઉં આહિસ્તા રખ, દર્દમંદોને રાસ્તે મેં ફૂલ બિખેરે હૈ!\nસંવેદનશીલ આદમીને ઘાયલ કરવા માટે તો અમી-નીતરતી બે આંખ જ પૂરતી છે. આદમીને ઘાયલ કરવાની એ જ ખરી રીત છે. એવા આદમીને કરડાકીથી ભરેલી આક્રમક નજરથી ઘાયલ કરવો એ પાપ છે. એનું સંવેદનશીલ હૃદય તો સોનીના ત્રાજવા જેવું છે. સોનીનું ત્રાજવું તો ચોખાના પાંચ દાણા મૂકીએ તોય નમી પડે! આવા સંવેદનશીલ ત્રાજવામાં રિંગણ તોલવાની ગુસ્તાખી ન થાય. સમાજને આવી નઘરોળ ગુસ્તાખી કોઠે પડી ગઇ છે.\nછોડના જતન માટે પાણીની ઝારી પૂરતી છે. અખરોટનું કોચલું તોડવા માટે સ્ટીમરોલરની શી જરૂર? મીણબત્તીના અનાક્રમક પ્રકાશ માટે અંગ્રેજીમાં ‘કેન્ડલ પાવર’ શબ્દપ્રયોગ જાણીતો છે. એ કેન્ડલ પાવર ટ્યૂબલાઇટના આક્રમણ સામે હારી ચૂકયો છે. અંધારું મીણબત્તીની જયોત સાથે આમન્યાપૂર્વક વરતે છે. આખરે તો મીણબત્તીની જયોત પણ મહાજયોત એવા વિરાટ સૂર્યની જ સગી દીકરી છે ને! કોઇ ઘાયલ કવિની આંખમાંથી સરી પડેલું અશ્રુબિંદુ આખરે તો મહાસાગરનું જ સંતાન! માનવસંબંધોમાં ક્યારેક વહેણ અને વમળની ભાઇબંધી હોય છે.\nક્યારેક એવું બને છે કે સાવ નજીક જણાતી વ્યક્તિ વાસ્તવમાં ખૂબ દૂર રહી જાય છે અને દૂર જણાતી વ્યક્તિ હૃદયના એકતારા પર કોમળ આંગળીઓ ફેરવતી રહે છે. મહાસાગરના ઊંડાણનો અણસાર સપાટી પર તરનારી સ્ટીમરને ક્યાંથી આવે? ડૂબકી મારીને મહાસાગરના પેટમાં પેસી જનારી સબમરીનને પણ મહાસાગરના અગાધ ઊંડાણનો પૂરો ખ્યાલ નથી આવતો. સપાટી પર તરતી સ્ટીમર તો વળી સબમરીન કરતાંય વધારે બોલકણી હોય છે તેથી સતત પીસવો વગાડતી રહે છે.\nતમે કદી વહેલ માછલીનું મધુર સંગીત સાંભળ્યું છે? ઘણાં વર્ષો પર અવકાશયાન વોયેજર મહાયાત્રાએ અનંત ભણી ગયું ત્યારે વહેલના સંગીતની કેસેટ એમાં રાખવામાં આવી હતી. બીલીમોરામાં અવધૂતવાડીમાં યોજાયેલા અમારા વિચારશિબિરમાં એ કેસેટ ધરાઇને સાંભળવા મળેલી. (પૂરાં પચ્ચીસ વર્ષ સુધી પ્રતિવર્ષ યોજાયેલા એ શિબિરમાં સાહિત્યકારો, શિક્ષકો અને સુજ્ઞ વાચકો પોતાને પૈસે ભાગ લેતા અને મનગમતા એક પુસ્તકનો પરિચય કરાવતા.) ‘નેશનલ જયોગ્રાફિક’ સામિયક તરફથી એ કેસેટ ગ્રાહકોને ભેટરૂપે મળી હતી. જો એ કેસેટને બારગણી ઝડપે ફેરવવામાં આવે તો વહેલના સંગીતનો સ્વર પક્ષીઓના કલરવ જેવો સંભળાય છે. વહેલને પણ મહાસાગરના હૃદયનો પરિચય નથી હોતો, પરંતુ એને મહાસાગરના મૌનનો પરચો મળતો હોય છે.\nઘણુંખરું માણસની સમજણને વ્યવહારનો રંગ લાગી જાય છે. માણસનું મૂલ્યાંકન એના પોશાક પરથી અને પરિવારનું મૂલ્યાંકન ઘરના રાચરચીલા પરથી થઇ શકે? ક્યારેક માણસની કમાણી પર એને મળતા આદરનો આધાર રહેતો હોય છે. દુનિયા પ્રેમ નામની આકાશી ઘટનાનું મૂલ્યાંકન પણ પોતાની દેડકાસૃિષ્ઠને આધારે કરે છે. પ્રેમ જેવી અલૌકિક, અવ્યવહારુ અને સૂક્ષ્મ ઘટનાને સ્થૂળને ત્રાજવે તોલવાને કારણે સદીઓથી ગોટાળા થતા રહ્યા છે.\nસોનીના ત્રાજવામાં રિંગણ તોલવાનો અવિવેક કાયમ થતો રહે છે. સમગ્ર સૃષ્ટિ પ્રેમની યુનિવર્સિટી છે. આવી બૃહત્ યુનિવર્સિટીના શાશ્વત ચાન્સેલર કૃષ્ણ જ હોઇ શકે. એ યુનિવર્સિટીનું કેમ્પસ ગોકુળમાં આવેલું છે. એ યુનિવર્સિટીનાં ધોરણો ખૂબ ઊંચાં છે. એમાં કર્મનો કાયદો જ ચાલે છે. એના અમલમાં સર્વલોકમહેશ્વર કૃષ્ણ પણ માથું મારતા નથી. પ્રેમનો સંબંધ તિજોરી જોડે નહીં છાબડી જોડે હોય છે. છાબડીને તાળું નથી હોતું. માનવ-ઈતિહાસમાં સુગંધ ક્યારેય તિજોરીમાં વસી નથી.\nતિજોરીમાં તો કેવળ વાસી ચીજો જ સચવાઇ શકે. નવ્વાણુ ટકા લોકો તિજોરીને શરણે જાય છે. જેઓ છાબડીની સુવાસ પામે છે તેઓ હોપલેસ લઘુમતીમાં હોય છે. જીવનમાં પ્રાપ્ત થતું સર્વોચ્ચ સુખ પણ થોડાક વખતમાં કંટાળો ઉપજાવે છે. કંટાળાનું ખરું નિવાસસ્થાન તિજોરી છે. તિજોરી હોય ત્યાં તાળું હોવાનું અને તાળું હોય ત્યાં માલિકીભાવ હોવાનો જ! કંટાળો કદી છાબડીને નથી પજવતો. ખાલી છાબડીમાં પણ થોડીક સુવાસ બચેલી હોય છે.\nમનુષ્ય કશુંક શોધી રહ્યો છે. એ શોધ નિરંતર છે. એની ઝંખના સત્ય કે અહિંસા કે કરુણા સાથે જોડાયેલી નથી. આ ત્રણે બાબતો ખૂબ જ ઊંચી છે, પરંતુ ઝંખના તો પ્રેમની જ હોવાની! સત્ય-અહિંસા-કરુણા આદર્શ જરૂર છે, પરંતુ માનવીય ઝંખના શાશ્વત પ્રેમ સાથે જોડાયેલી છે. એવી ઊધ્ર્વમૂલ માનવીય ઝંખનાની રાજધાનીનું નામ ગોકુળ છે.\n-Gunvant Shah (Divyabhaskar 19-Dec-2011)\nPosted by Bhavesh at 12/21/20112comments:


ગુજરાત ચૂંટણી 2017: NOTAને કારણે ભાજપને થશે નુકસાન? | gujarat assembly elections 2017 will nota hurt the bjp - Gujarati Oneindia\n| Published: Wednesday, December 6, 2017, 9:35 [IST]\nગુજરાતમાં ચૂંટણી હવે સાવ નજીક છે, કોંગ્રેસ અને ભાજપ વચ્ચેની હરીફાઇ ચરમસીમાએ છે. કોંગ્રેસ રાજ્યમાં સત્તારૂઢ પક્ષ ભાજપ પર પ્રહાર કરવાની એક પણ તક નથી ચૂકતું, ખાસ કરીને નોટબંધી અને જીએસટી જેવા મુદ્દાઓ પણ કોંગ્રેસ સતત પ્રહાર કરી રહ્યું છે. જીએસટીને કારણે વેપારી વર્ગને ખાસી તકલીફ વેઠવી પડી છે અને આથી આ લોકો ભાજપને મત ન આપતાં નોટાનો વિકલ્પ પસંદ કરે એવી શક્યતા છે. ગુજરાત વિધાનસભાની ચૂંટણીમાં આ વખતે પહેલીવાર નોટાનો વિકલ્પ ઉમેરવામાં આવ્યો છે. વર્ષ 2014ની લોકસભાની ચૂંટણીમાં 4.20 લાખ કરતા વધુ મતદારોએ નોટાનો ઉપયોગ કર્યો હતો.\nવિશ્લેષણ કર્તાઓ અનુસાર, કેટલાક સમાજના લોકો અને જીએસટીને કારણે ભાજપથી નારાજ એવા નાના અને મધ્યમ કક્ષાના વેપારીઓ નોટાનો ઉપયોગ કરી શકે છે. જો કે, નોટાને કારણે બાજપને નુકસાન થવાની વાત પક્ષ દ્વારા નકારવામાં આવી છે. વર્તમાન પંચાયત ચૂંટણીનાપરિણામોને કારણે ભાજપને ખાતરી છે કે, વિધાનસભા ચૂંટણીમાં પણ તેમને જીત મળશે. વિશ્લેષણ કર્તા અનુસાર, હાલ કોંગ્રેસ પોતાના ખરાબ તબક્કામાંથીપસાર થઇ રહી છે અને રાજ્યમાં સત્તાવિરોધી લાગણીનો જુવાળ ફાટ્યો છે. કેટલીક જ્ઞાતિઓ ખૂબ જોશપૂર્વક ભાજપનો વિરોધ કરી રહી છે. જીએસટીને કારણે કેટલોક વેપારી વર્ગ પણ બાજપથીનારાજછે. આથી આવા ભાજપના મતદારો નોટાનો ઉપયોગ કરે એવી શક્યતા વધીજાય છે.\ngujarat assembly elections 2017 nota bjp gst gujarat assembly polls voters evms ગુજરાત વિધાનસભા ચૂંટણી 2017 નોટા ભાજપ જીએસટી ગુજરાત ગુજરાત ચૂંટણી 2017 મતદાતા ઇવીએમ gujarat election 2017\nThose unhappy with GST could use the None of the Above option in the Gujarat assembly elections 2017. NOTA is being made available for the first time...\nStory first published: Wednesday, December 6, 2017, 9:35 [IST]


Gujarati News » Entertainment » Telugu tv actress naga jhansi commits suicide in hyderabad after getting cheated in love\nએવું તો શું થયું કે આ BEAUTIFUL અને FAMOUS ટીવી સ્ટારે કરવો પડ્યો આપઘાત ?\nતેલુગુ ટીવી એક્ટ્રેસ નાગા ઝાંસીએ બુધવારે પોતાના ઘરે ગળે ફાંસો ખઈ આપઘાત કરી લીધો. તે 21 વર્ષની હતી. કહેવાયા છે કે હૈદરાબાદમાં શ્રીનગર કૉલોની નિવાસી ઝાંસીએ પ્રેમમાં વિશ્વાસઘાત મળવાના કારણે આપઘાત કર્યો. ઝાંસી સ્ટાર મા ટીવી ચૅનલ પર આવતા પવિત્ર બંધન સહિત અનેક ટીવી સીરિયલોમાં કામ કરી ચુકી છે. નાગા ઝાંસીના ઘરમાં તેની સાથે માત્ર […]\nFeb 07, 2019 | 2:52 AM\nતેલુગુ ટીવી એક્ટ્રેસ નાગા ઝાંસીએ બુધવારે પોતાના ઘરે ગળે ફાંસો ખઈ આપઘાત કરી લીધો. તે 21 વર્ષની હતી.\nકહેવાયા છે કે હૈદરાબાદમાં શ્રીનગર કૉલોની નિવાસી ઝાંસીએ પ્રેમમાં વિશ્વાસઘાત મળવાના કારણે આપઘાત કર્યો. ઝાંસી સ્ટાર મા ટીવી ચૅનલ પર આવતા પવિત્ર બંધન સહિત અનેક ટીવી સીરિયલોમાં કામ કરી ચુકી છે.\nનાગા ઝાંસીના ઘરમાં તેની સાથે માત્ર તેના સગા ભાઈ દુર્ગા પ્રસાદ રહેતા હતા, પણ જે વસમયે ઝાંસીએ પંખા સાથે ગળે ફાંસો ખાધો, ત્યારે દુર્ગા પ્રસાદ બહાર ગયેલા હતાં.\nપોલીસે નાગા ઝાંસીનો મોબાઇલ જપ્ત કરી લીધો છે અને આપઘાતની કડીઓ શોધી રહી છે. નાગા ઝાંસીના નિકટસ્થોનું કહેવું છે કે છેલ્લા6મહિનાથી નાગા ઝાંસીનો પોતાના સંબંધી સૂર્યા સાથે અફઍર ચાલી રહ્યો હતો. તેલુગુ એક્ટ્રેસ સૂર્યા સાથે લગ્ન કરવા માંગતી હતી, પણ તેણે ઇનકાર કરી દેતા બ્રેક-અપ થઈ ગયો. નાથી તે ડિપ્રેશનમાં આવી ગઈ અને તેણે આપઘાત કરી લીધો.\nજોકે નાગા ઝાંસીના ભાઈ દુર્ગા પ્રસાદે જણાવ્યું કે ઘરના લોકોને ઝાંસીના અફૅર વિશે કોઈ માહિતી નહોતી, પણ તે છેલ્લા ઘણા દિવસોથી તણાવમાં હતી અને શૂટિંગ પર પણ નહોતી જઈ રહી.\nhyderabadNAGA JHANSISUICIDETELUGU TV STAR


કેબિનેટ બેઠક સવારને બદલે સાંજે રખાઈ છતાં છેલ્લીઘડીએ રદ\nમોટાભાગના મંત્રીઓને પોતાના વતનમાં નૈવેદ્ય કરવા જવાનું હોવાનો સુર ઉઠતા મીટિંગ કેન્સલ કરાઈ\nઅમદાવાદ :રાજ્યની વહીવટી કામગીરી કરતા સચિવાલયમાં નવરાત્રીનો રંગ જામ્યો છે મંગળવારે મોડી સાંજે જાહેર થયું કે બુધવારે મળનારી કેબિનેટની બેઠક સવારને બદલે સાંજે રાખવામાં આવશે. પરંતુ બુધવારે છેલ્લી ઘડીએ બેઠક રદ કરાઈ હતી સામાન્ય સંજોગોમાં નવરાત્રીના આઠમ નોમ અને દશેરાના દિવસો દરમિયાન પ્રધાનો તેમના મત વિસ્તારોમાં જતા રહે છે.\nઆ વખતે કેબિનેટની બેઠક સાંજે રાખવામાં આવી હતી. જોકે મોટાભાગના પ્રધાનોએ પોતાના વતનમાં નૈવેધ કારવા જવાનું હોવાનો સુર સીએમ કક્ષાએ રજૂ કર્યો હતો. જેથી સાંજની બેઠક બાદ વતન પહોંચવામાં મુશ્કેલીઓ પડે તેવી રજૂઆત કરાઈ હોવાનું સૂત્રોએ જણાવ્યું હતું. જેથી બેઠક રદ કરવામાં આવી છે.\nબીજી બાજુ મુખ્યપ્રધાન તથા અધિકારીઓ સ્ટેચ્યુ ઓફ યુનિટીના આમંત્રણમાં વ્યસ્ત હોવાને કારણે આ બેઠક રદ કરાઈ હોવાનું માનવામાં આવી રહ્યું છે.


તમારી આ આદતો તમને બનાવી શકે છે ધનવાન, કોઈપણ એકનું કરો પાલન, માં લક્ષ્મી ભરી દેશે ધનનાં ભંડાર - Adhuri Lagani\nતમારી આ આદતો તમને બનાવી શકે છે ધનવાન, કોઈપણ એકનું કરો પાલન, માં લક્ષ્મી ભરી દેશે ધનનાં ભંડાર\nઆ સંસારમાં ધન કમાવવાના પ્રયાસ દરેક મનુષ્ય કરે છે. પરંતુ દરેક વ્યક્તિના વધુ ધન કમાવવામાં સફળ નથી થઈ શકતો. મોટા ભાગનાં લોકોનાં પોતાના સપના અધૂરા રહી જાય છે. અનેક પ્રયત્નો કર્યા છતાં પણ તે વ્યક્તિને ધનની પ્રાપ્તિ નથી થતી. તેવામાં જોવામાં આવે તો ધનપ્રાપ્તિના અનેક ઉપાયો પ્રચલિત છે. દરેક વ્યક્તિની ઈચ્છા હોય છે કે તેને જલ્દી થી જલ્દી ધનની પ્રાપ્તિ થઈ જાય. જેના લીધે અનેક લોકો અનેક પ્રકારના ઉપાયો કરે છે. દરેક વ્યક્તિ ચોક્કસ અને સરળ ઉપાય કરવા માંગે છે.\nજેમ કે આપણે બધા જાણીએ છીએ કે ધન પ્રાપ્તિ માટે લક્ષ્મીજીની કૃપા હોવી ખૂબ જરૂરી છે. જો તેમની કૃપા દ્રષ્ટિ કોઈ વ્યક્તિ પર હોય તો તે વ્યક્તિના જીવનમાં ધન સાથે જોડાયેલી અનેક સમસ્યાઓ દૂર થાય છે અને વ્યક્તિ ધનવાન બની જાય છે. આજે અમે તમને ધન પ્રાપ્ત કરવાના એકદમ સરળ ઉપાય જણાવીશું. જો તમે તે માંથી કોઇપણ ૧ ઉપાયનું નિયમિત રૂપે તેનું પાલન કરો છો, તો તેનાથી માતા લક્ષ્મીજી તમારા પર પ્રસન્ન થશે અને ધન સાથે જોડાયેલી દરેક સમસ્યા જીવન માંથી સમાપ્ત થઈ જશે.\nઆ સારી આદતો થી બની શકો છો ધનવાન\nવ્યક્તિને મહાલક્ષ્મીજીની સાથે-સાથે ભગવાન વિષ્ણુની પૂજા કરવી જોઈએ. તેનાથી બંનેની કૃપા પ્રાપ્ત થાય છે.\nમનુષ્યને અઠવાડિયામાં કોઈક ને કોઈક એક વ્રત અવશ્ય કરવું જોઈએ. કોઈ વ્યક્તિ સોમવારનું વ્રત કરે છે, તો તેનાથી ચંદ્રમા પ્રસન્ન થાય છે. તેમને ધનનાં કારક માનવામાં આવે છે. જો તમે મંગળવારનું વ્રત કરો છો, તો તેનાથી બજરંગ બલી પ્રસન્ન થાય છે, બુધવારનું વ્રત કરો છો તેનાથી ગણેશજી પ્રસન્ન થાય છે, ગુરુવારનું વ્રત કરો છો તો વિષ્ણુની કૃપા પ્રાપ્ત થાય છે, શુક્રવારનું વ્રત કરો છો તો ધનની દેવી માતા લક્ષ્મીજીની કૃપા મળે છે, શનિવારનું વ્રત કરો છો તો શનિદેવ મહેરબાન થાય છે, જો તમે રવિવાર ના દિવસે વ્રત કરો છો તો સૂર્યદેવ પ્રસન્ન થાય છે અને તે ખુશ થઈને ધનસુખ અને સૌભાગ્યનું વરદાન આપે છે.\nજો વ્યક્તિ શ્રીલક્ષ્મી સૂક્તનો પાઠ કરે છે તો તેનાથી દેવી લક્ષ્મી પ્રસન્ન થાય છે.\nતમે તમારા ઘરને સાફ રાખો. તેનાથી તમારા ઘરમાં ધન રોકાય છે.\nવ્યક્તિની પૂર્ણિમાના દિવસે ચંદ્રની પૂજા અવશ્ય કરવી જોઈએ.\nતમારે દરરોજ નિયમિત રૂપે શિવલિંગ પર જળ અર્પિત કરવું જોઈએ છે. શિવલિંગ પર બિલીપત્ર અને અક્ષત અર્પિત કરવું.\nસાંજના સમયે પોતાના ઘરની આજુબાજુ કોઇ પણ મંદિરમાં જઈને દીવો પ્રગટ કરવો.\nવ્યક્તિને કોઈની પણ બુરાઈ કરવાથી બચવું જોઈએ.\nવર્તમાન સમયમાં લોકોની સૌથી મોટી સમસ્યા પૈસો છે. કારણ કે આજકાલના સમયમાં પૈસા વગર કોઈ પણ કાર્ય અસંભવ નથી. દરેક વ્યક્તિ ધન કમાવવા માટે સખત મહેનત કરે છે, પરંતુ તેને પોતાની મહેનત અનુસાર ફળની પ્રાપ્તિ નથી થતી. ઉપરોક્ત અમુક ઉપાયો વિશે જાણકારી આપી છે. જો તમે તેમાંથી કોઈપણ એક નિયમનું પાલન નિયમિત રૂપે કરો છો, તો તેનાથી તમે જલ્દી ધનવાન બની શકો છો. કારણ કે વ્યક્તિને પોતાની આદતોના લીધે જ અનેક સમસ્યાઓનો સામનો કરવો પડે છે. વ્યક્તિ પોતાની આદતોમાં અમુક પરિવર્તન કરી પોતાનું જીવન ધન-ધાન્યથી પરિપૂર્ણ કરી શકે છે અને દેવી લક્ષ્મીજી ની પણ કૃપા હમેશા બની રહેશે.\nલગ્ન બાદ મહિલાઓએ આ ૩ ચીજોને ભુલથી પણ ના પહેરવી જોઈએ, પતિ ઉપર હંમેશા રહે છે ખતરો


IPL advertisement of MS Dhoni banned - એમએસ ધોનીની આઈપીએલ જાહેરાત પર પ્રતિબંધ – News18 Gujarati\nIPL 2022: એમએસ ધોનીની IPL જાહેરાત પર લાગ્યો પ્રતિબંધ, જાણો શું છે કારણ\nMS ધોનીની IPL પ્રમોશનલ એડ દૂર કરવામાં આવશે. (PTI)\nઆ જાહેરાત સામે કન્ઝ્યુમર યુનિટી એન્ડ ટ્રસ્ટ સોસાયટી દ્વારા ફરિયાદ દાખલ કરવામાં આવી હતી. આ પ્રમોશનલ એડમાં એમએસ ધોની (MS Dhoni)ને બસ ડ્રાઈવર તરીકે બતાવવામાં આવ્યો છે. જે વ્યસ્ત રોડની વચ્ચે બસ રોકે છે. આવી સ્થિતિમાં એક ટ્રાફિક પોલીસ તેની પાસે આવે છે અને તેને સવાલ કરે છે.\nએડવર્ટાઈઝિંગ સ્ટાન્ડર્ડ્સ કાઉન્સિલ ઓફ ઈન્ડિયા (ASCI) એ ઈન્ડિયન પ્રીમિયર લીગ (IPL 2022) ને ભારતના ભૂતપૂર્વ કેપ્ટન મહેન્દ્ર સિંહ ધોની (MS Dhoni)નો પ્રચાર કરતી પ્રમોશનલ જાહેરાતો પાછી ખેંચી લેવા જણાવ્યું છે. રોડ સેફ્ટી ઓર્ગેનાઈઝેશન દ્વારા ફરિયાદ નોંધાવ્યા બાદ SCIએ આ ભલામણ કરી છે. સંસ્થાનું કહેવું છે કે પ્રમોશનલ એડમાં ટ્રાફિક નિયમોનું ઉલ્લંઘન કરવામાં આવ્યું છે.\nઆ જાહેરાત સામે કન્ઝ્યુમર યુનિટી એન્ડ ટ્રસ્ટ સોસાયટી દ્વારા ફરિયાદ દાખલ કરવામાં આવી હતી. આ પ્રમોશનલ એડમાં એમએસ ધોની (MS Dhoni)ને બસ ડ્રાઈવર તરીકે બતાવવામાં આવ્યો છે. જે વ્યસ્ત રોડની વચ્ચે બસ રોકે છે. આવી સ્થિતિમાં એક ટ્રાફિક પોલીસ તેની પાસે આવે છે અને તેને સવાલ કરે છે. આ પછી ધોનીએ જવાબમાં કહ્યું કે તે IPLની સુપર ઓવર જોઈ રહ્યો છે. ટ્રાફિક પોલીસ તેને સામાન્ય સમજીને ત્યાંથી નીકળી જાય છે.\nઆ પછી ASCI એ રોડ સેફ્ટી ઓર્ગેનાઈઝેશનની આ ફરિયાદને ધ્યાનમાં લેવાનું નક્કી કર્યું હતું. ASCI ગ્રાહક ફરિયાદ સમિતિના સભ્યોએ પ્રોમો બનાવનાર કંપની સાથે આ જાહેરાત જોઈ હતી. પ્રમોશનલ એડ જોયા પછી ASCI એ સ્વીકાર્યું કે જાહેરાતમાં ટ્રાફિક નિયમોનું ઉલ્લંઘન કરવામાં આવ્યું છે. આ પછી જાહેરાત બનાવનારી કંપનીને 20 એપ્રિલ સુધીમાં તેને દૂર કરવા અથવા બદલવા માટે કહેવામાં આવ્યું છે. ત્યાં જ કંપનીએ તેને લેખિતમાં સ્વીકાર્યું છે અને તે તેને પાછી ખેંચી લેશે.\nએમએસ ધોનીનો આ પ્રમોશનલ એડ વીડિયો ખૂબ જ જલ્દી સોશિયલ મીડિયા પર વાયરલ થયો હતો. આ વીડિયોના કેપ્શનમાં લખવામાં આવ્યું છે કે, જ્યારે આઈપીએલની વાત આવે છે, તો ચાહકો કોઈપણ હદ સુધી જઈ શકે છે, કારણ કે તે સામાન્ય છે.\nTags: Indian premier league, IPL 2022, IPL Latest News, Ms dhoni, આઇપીએલ


Google Search Trends 2020: ભારતમાં આ વર્ષે ગૂગલ પર આ વસ્તુને સૌથી વધુ કરાઇ સર્ચ, વાંચો યાદી – Revoi.in\nGoogle Search Trends 2020: ભારતમાં આ વર્ષે ગૂગલ પર આ વસ્તુને સૌથી વધુ કરાઇ સર્ચ, વાંચો યાદી\nગૂગલે સૌથી પોપ્યુલર Year In Searchનું લિસ્ટ કર્યું જાહેર\nઆ લિસ્ટમાં IPL, Bihar Election Results, કોબ બ્રાયંટ જેવા ટોપિક્સ પર વધુ સર્ચ\nઅમિતાભ બચ્ચન, કનિકા કપૂર, કંગના રનૌત, રિયા ચક્રવર્તી પર પણ થયું સર્ચ\nGoogle દર વર્ષે સૌથી પોપ્યુલર Year In Searchનું લિસ્ટ જાહેર કરે છે જેમાં વર્ષ દરમિયાન સૌથી વધુ સર્ચ થતા ટ્રેન્ડિંગ ટોપિકની યાદી હોય છે. આ વર્ષે પણ ગૂગલની આ યાદી જાહેર થઇ ચૂકી છે. ભારતમાં પણ ગૂગલ 2020 Year In Search જાહેર કરવામાં આવ્યું છે. આ લિસ્ટમાં ભારતમાં ટોપ સર્ચથી લઇને ટોપિક્સ, ઇવેન્ટ, લોકો અને જગ્યા વિશે જણાવવામાં આવ્યું છે. ગૂગલના આ વર્ષના લિસ્ટમાં કેટલીક વસ્તુ વિસ્મયકારક છે. તમામ સર્ચ ક્વેરી કે લિસ્ટમાં સૂશાંત સિંહ રાજપૂતનું નામ નથી જે ખૂબ જ ચોંકાવનારી બાબત કહેવાય કારણ કે આ વર્ષે અનેક મહિના સુધી સોશિયલ મીડિયામાં Sushant Singh Rajput ટ્રેન્ડ કરતું હતું.\nભારતમાં વર્ષભર આ ટોપિક્સ રહ્યા ટ્રેન્ડિંગ\nUS election resultsPM Kisan Yojana\nટૉપ પર્સનાલિટીનું લિસ્ટ\nકંઇ કેટેગરી ટોપ પર રહી\nNear Me કેટેગરી\nગૂગલે ગ્લોબલ ડેટા પણ જાહેર કર્યો છે જેમાં તે પણ જાણવા મળ્યું છે કે વિશ્વભરમાં લોકોએ સૌથી વધુ કોરોના વાયરસ (Corona Virus) વિશે સર્ચ કર્યું છે. પણ ભારતમાં તેવું નથી. ભારતમાં કોરોના વાયરસ ટોપ સર્ચમાં નથી. લોકો IPL વિશે વધુ સર્ચ કરતા જોવા મળ્યા છે. બીજી તરફ વિશ્વભરમાં સૌથી વધુ સર્ચ થયેલા ટોપિક્સ પર નજર કરીએ તો ઇલેક્શન રિઝલ્ટ્સ, કોબ બ્રાયંટ, જૂમ અને IPL છે.\nનોંધનીય છે કે આ ઉપરાંત અમિતાભ બચ્ચન, કનિકા કપૂર, કંગના રનૌત, રિયા ચક્રવર્તી અને અંકિતા લોંખડેને પણ ગૂગલ પર ખૂબ સર્ચ કરવામાં આવી. તે ઉપરાંત US ELECTION અને BIHAR ELECTIONS વિશે પણ લોકોએ રૂચી દર્શાવી.\ntags: Google Search trends 2020 Google trends 2020 Google year in search\nprevious આટલા ફિલ્મ જગતના કલાકાર, જે હવે યાદોમાં રહેશે\nnext હનુમાનજીના મંદિર માટે મુસ્લિમ વેપારીએ પુરી પાડી જમીન


જુવાર, બાજરી, મકાઈ વગેરેનું ઘાસ સખત અને જાડી દાંડીવાળું હોય છે. તેથી પશુ તેને પૂરેપુરૂં ન ખાતાં ઉપરનો ભાગ કે તેના પાન જ ખાય છે. જ્યારે દાંડીવાળો ભાગ ખાતું નથી. જે છેવટે ઉકરડે જતુ હોય છે. સંશોધનને આધારે સાબિત થયેલ છે કે ટુકડા (ચેફ) કર્યા વગર ઘાસ નિરવાથી ૧૫ થી ૨૦ ટકા જેટલો ઘાસનો બગાડ થાય છે. જો લીલા અને સૂકા ચારાને ચાફટર કે ઘાસ કાપવાના સૂડાથી બે થી ત્રણ સે.મી. લંબાઈના ટુકડા કરી નિરવામાં આવે તો પશુ બધુ જ ઘાસ ખાઈ જાય છે. ઘાસ કાપવાનો સૂડો સ્થાનિક લુહાર બનાવી શકે છે.


Posted on 11:35 am October 6, 2021 5:11 pm October 6, 2021 Author Niraj PatelComments Off on અલવિદા લંકેશ: રાવણના પાત્ર દ્વારા એક આગવું નામ બનાવનારા અરવિંદ ત્રિવેદીનો બંગલો અંદરથી દેખાય છે આવો, જુઓ તસવીરો\nઆજે સવારે જયારે આંખ ખુલી ત્યારે એક ખુબ જ દુઃખદ સમાચાર સાંભળવા મળ્યા. રામાયણમાં લંકાપતિ રાવણના પાત્રને અમર કરી દેનારા અભિનેતા અરવિંદ ત્રિવેદીએ આ દુનિયાને હંમેશા માટે અલવિદા કહી દીધું. તેમના નિધનના ખબરથી ચાહકોમાં પણ માહોલ ફરી વળ્યો હતો.\nઅભિનેતા અરવિંદ ત્રિવેદી મૂળ ઇડર પાસેના કુકડીયા ગામના વતની હતા, પરંતુ તેમનો જન્મ મધ્ય પ્રદેશના ઉજ્જૈનના એક ગુજરાતી પરિવારમાં થયો હતો. તેમને ઇડરમાં એક બંગલો પણ બનાવ્યો હતો જેનું નામ તેમને “અન્નપૂર્ણા” આપ્યું હતું. આ શાનદાર બંગલો ઇડર જતા તમને રસ્તા ઉપરથી જ જોવા મળી જાય તેમ છે.\nઅરવિંદ ત્રિવેદીએ 300થી પણ વધારે ગુજરાતી ફિલ્મો ઉપરાંત નાટકો અને ધારાવાહિકોમાં કામ કર્યું છે. પરંતુ તેમને સાચી ઓળખ રામાયણમાં રાવણના પાત્ર દ્વારા મળી હતી. આખો દેશ તમેને આ પાત્ર નિભાવ્યા બાદ “લંકેશ”ના નામથી જ ઓળખવા લાગી ગયો અને એટલે જ અરવિંદ ત્રિવેદીએ પોતાના ઘરની બહાર પોતાના નામની તખ્તીમાં નામની સાથે “લંકેશ” પણ લખાવ્યું હતું.\nઅરવિંદ ત્રિવેદી ભલે રામાયણમાં રાવણની ભૂમિકા નિભાવતા હોય પરંતુ તેઓ એક સાચા રામભક્ત હતા. તેમને પૂજ્ય મોરારી બાપુના હાથે પોતાના ઘરમાં રામની પ્રતિમા પણ સ્થાપિત કરાવી હતી. શૂટિંગ સેટ ઉપરથી પણ પોતાનું પાત્ર નિભાવીને જયારે તેઓ ઘરે આવતા ત્યારે રામની પ્રતિમા સામે બે હાથ જોડીને માફી પણ માંગતા હતા. કારણે શૂટિંગ દરમિયાન રાવણના પાત્રમાં તે રામને ઘણા અપમાનજનક શબ્દો બોલતા હતા.\nઆ બાબતે અરવિંદ ત્રિવેદીએ જ એક ઇન્ટરવ્યૂ દરમિયાન જણાવ્યું હતું કે, “જ્યારે હું સિરિયલમાં રાવણનું પાત્ર ભજવતો ત્યારે શૂટિંગમાં જતા સમયે રામના ફોટાની પૂજા કરતો હતો. તમે જે પાત્ર ભજવો છો એનો પણ આદર કરવો જોઈએ અને તેથી જ હું રાવણની પૂજા કરતો હતો.” આ રીતે અરવિંદ ત્રિવેદી પોતાના પાત્રને પણ વરેલા હતા.\nરવિંદ ત્રિવેદી 1991 થી 1996 સુધી સાબરકાંઠાના સાંસદ સભ્ય તરીકે રહ્યા હતા. તેમજ ભારતીય સેન્સર બોર્ડના કાર્યકારી ચેરમેન પદે 2002ના વર્ષમાં રહ્યા હતા. અરવિંદ ત્રિવેદી વાર તહેવારે અને ખાસ રામનવમીએ અચૂક ઇડરમાં આવેલા તેમના અન્નપૂર્ણા બંગલામા આવીને રોકાતા હતા. તેઓ જન પ્રતિનિધી તરીકે લોકો સાથે સીધો પરિચય ધરાવતા હતા.\nઅરવિંદભાઈ સાચા રામ ભક્ત હોવાના ઘણા પુરાવો મળી આવે છે. તેમની ઘણી તસ્વીરોમાં તે રામ નામ લખેલી સાફીને પોતાના ખભે ધારણ કરતા પણ જોવા મળ્યા છે. આ ઉપરાંત તેમના “અન્નપૂર્ણા” બંગલામાં પણ મોટા મોટા અક્ષરોમાં રામ નામ લખેલું જોવા મળી આવે છે.અરવિંદ ત્રિવેદી તેમના મિત્ર વર્તૂળ અને તેમની દિકરીઓ અને જમાઇઓની ઉપસ્થિતીમાં રામનવમીની ઉજવણી કરતા હતા. ઇડરમાં તેઓ રામનવમીના દિવસે ઉપસ્થિત રહેતા અને રામની પૂજા અર્ચના કરતા હતા.\nઅરવિંદ ત્રિવેદીના અભિનયના કાયલ હતા દર્શકો, રિયલ લાઇફમાં પણ તેમને મળી હતી “લંકેશ”ની ઉપાધિ: રામાયણમાં ભલે રાવણનું પાત્ર નિભાવતા હોય, પરંતુ શૂટિંગ ઉપરથી આવીને રામની મૂર્તિ સાથે હાથ જોડીને માફી માંગતા હતા અરવિંદભાઈ, તેમને ઘણી ગુજરાતી ફિલ્મોમાં કામ કર્યું છે. આ સાથે જ રામાયણમાં રાવણના પાત્રને પણ તેમને અમર કરી દીધું હતું. તેમના અભિનયના કરોડો લોકો દીવાના હતા. વળી લોકડાઉનમાં રામાયણનું પુનઃ પ્રસારણ થતા રામાયણના એ બધા પાત્રો આંખો સામે ખડા થઇ ગયા હતા.\nઅરવિંદ ત્રિવેદીએ 300થી વધારે ગુજરાતી ફિલ્મોમાં કામ કર્યું છે. તેમના અભિનયથી ગુજરાતના ઘરમાં ઘરમાં તેમને આગવી ઓળખ બનાવી હતી. અને રામાયણમાં રાવણનું પાત્ર નિભાવી અને તે દેશભરમાં પ્રચલિત બન્યા હતા.અરવિંદ ત્રિવેદીએ ઘણા ગુજરાતી નાટકો અને ધારાવાહિકોમાં પણ કામ કર્યું છે. તેમના અભિનય માટે તેમને ઘણા એવોર્ડ પણ એનાયત થયા છે.\nPosted on 6:36 pm January 22, 2021 6:41 pm January 22, 2021 Author Urvi Patel\nટિમ ઇન્ડિયાના ક્રિકેટર એવા યુજવેન્દ્ર ચહલે આગળના મહિને પોતાની પ્રેમિકા અને ડાન્સર ધનશ્રી વર્મા સાથે લગ્ન કર્યા હતા. લગ્નની તસ્વીરો સોશિયલ મીડિયા પર સામે આવી હતી અને દર્શકો દ્વારા ખુબ પસંદ કરવામાં આવી હતી. લગ્ન અને સગાઈની તમામ વિધિમાં ધનશ્રી અને ચહલ ખુબ જ સુંદર લાગી રહ્યા હતા. View this post on Instagram More..\n9:41 am May 23, 2019 Aryan Patel Comments Off on સ્વાસ્થ્ય માટે ખરાબ હોય છે શરાબ, તો પછી સૈનિકોને કેમ આપવામાં આવે છે. 99% લોકો નહિ જાણતા હોય જવાબ – જાણો ક્લિક કરીને


Jamnagar witnessed four incidents of rape in five days– News18 Gujarati\nજામનગર : પાંચ દિવસમાં ચાર બળાત્કાર, 'સાવન શાહે અપહરણ કરી દુષ્કર્મ આચર્યું, બે મિત્રોએ મદદ કરી'\nજામનગર શહેર અગાઉના વરસોમાં ક્યારેય આટલું બદનામ નથી થયું, જે છેલ્લા પાંચ દિવસમાં દુષ્કર્મ મામલે થયું છે\nLast Updated:October 09, 2020, 20:53 pm\nકિંજલ કારસરીયા, જામનગર : શહેરમાં છેલ્લા પાંચ દિવસમાં બળાત્કારની ચોથી ઘટના સામે આવતા હાહાકાર મચી ગયો છે. જોકે, આજની ઘટનામાં પોલીસે ગણતરીના સમયમાં આરોપીને ઝડપી પાડી જેલના સળીયા પાછળ ધકેલી દીધો હતો. જામનગરમાં સીટી એ ડિવિઝન પોલિસ સ્ટેશનમાં સગીરા પર દુષ્કર્મની ફરિયાદ નોંધાઇ. જેમાં4દિવસ પહેલા સગીરાનું અપહરણ થયું હતું. પોલિસે ફરિયાદ બાદ આરોપીને શોધવાની તજવીજ હાથ ધરી હતી, પુછપરછમાં સામે આવ્યું હતું કે, આરોપી સગીરાને લગ્નની લાલચ આપી ભગાડી લઈ ગયો હોવાનુ સામે આવ્યું છે.\nજામનગરમાં સીટી એ ડિવિઝન પોલિસ સ્ટેશનમાં સગીરા પર દુષ્કર્મની ફરિયાદ નોંધાઇ,4દિવસ પહેલા સગીરાના અપહરણ થયું હતું. પોલિસે અપહરણ બાદ દુષ્કર્મ અંગે ગુન્હો નોંધ્યો, તથા સગીરાને ફસાવી દુષ્કર્મ આચરનાર સાવન શાહને ઝડપી પાડી જેલના સળીયા ગણતો કરી દીધો છે.\nતમને જણાવી દઈએ કે, જામનગર શહેર અગાઉના વરસોમાં ક્યારેય આટલું બદનામ નથી થયું, જે છેલ્લા પાંચ દિવસમાં દુષ્કર્મ મામલે થયું છે. છોટી કાશી સમાન જામનગરમાં છેલ્લા પાંચ દિવસમાં બળાત્કારની ચોથી ઘટના સામે આવતા પોલીસ તંત્ર પણ દોડતું થઈ ગયું છે. અત્યાર સુધીમાં શહેરનું એક ડીવીજન બળાત્કારના મામલે બાકી હતું. તેમાં પણ એક સામુહિક દુષ્કર્મનો મામલો સમાવેશ થાય છે.\nરાજકોટ: વેપારી બન્યો હનીટ્રેપનો ભોગ, પતિ-પત્ની સહિત પાંચ સકંજામાં, જાણો કેમ વેપારી ફસાયો?\nસીટી બી અને સીટી સી ડીવીજનમાં નોંધાયેલ ફરિયાદ બાદ ગઈ કાલે સીટી એ ડીવીજનમાં ફરિયાદ નોંધાઈ છે. જેમાં એક પરિવારની સગીરાને ત્રણ દિવસ પૂર્વે સાવન શાહ નામનો શખ્સ અપહરણ કરીને તેણીના પરિવારના વાલીપણામાંથી ભગાડી ગયો હતો. દરમિયાન પોલીસે ફરિયાદ નોંધી આરોપીના સગડ મેળવવા પ્રયાસ કર્યો હતો. જેમાં આરોપી સાવન અને યુવતી કચ્છથી મળી આવ્યા હતા. પોલીસ તપાસ દરમિયાન આરોપીએ તેણી સાથે શારીરિક સંબંધ બાંધ્યો હોવાનું સામે આવતા આઈપીસી કલમ 346નો ઉમેરો કરવામાં આવ્યો હતો.\nસાથે સાથે સગીરાના અપહરણમાં યસ લાલવાણી અને યોગીરાજસિંહ જાડેજાની પણ સંડોવણી ખુલી હતી. આ બંને શખ્સોએ મદદગારી કરી હોવાનું સામે આવ્યું હતું. જેને લઈને પોલીસે સગીરા તથા મુખ્ય આરોપીનું મેડીકલ તપાસણી કરાવી હતી અને મદદગારી કરનાર આરોપીઓને પણ જામનગરમાંથી પકડી પાડ્યા હતા. સીટી એ ડીવીજન પોલીસે આરોપીઓને કોર્ટ સમક્ષ રજુ કરી રિમાન્ડની માંગણી કરતા મુખ્ય આરોપીને એક દિવસના રિમાન્ડ પર લેવાનો હુકમ કર્યો છે.\nFirst published:October 09, 2020, 20:50 pm\nJamnagar PoliceJamnagar Rape case\nHappy Birthday Pooja Bedi: પૂજા બેદીએ જ્યારે પરિવારની સાથે વિતાવ્યો શાનદાર સમય\nરાજકોટ : પોલીસનો સપાટો,6જગ્યાએ જુગારધામ પર દરોડો, 23 શકુનીઓને દબોચ્યા\nસુરત : ટોળાએ મહિલાના ઘર પર હુમલો કરી લૂંટ ચલાવી,આતંકની ઘટના CCTVમાં કેદ\nજામનગરમાં રેમડેસિવિર અને સુરતમાં ટોસિલીઝૂમેબની કાળાબજારી મામલે ધરપકડનો ધમધમાટ\nપંચમહાલ : યુવક સાથે અનૈતિક સંબધના વહેમમાં પતિએ પત્નીનું ધારીયા વડે ગળું કાપી નાખ્યું\nIPLની કોઈ પણ ટીમે મને ખરીદ્યો નહિ, પરંતુ હવે હું ટીમ ઈન્ડિયામાં છું : અભિમન્યુ ઈશ્વરન


આ છે વિશ્વની ટોચની 10 અજાયબી નોકરીઓ!! ||Interesting facts in Gujarati - INN Gujarati\nજાન્યુઆરી 28, 2022 જાન્યુઆરી 28, 2022 Gautam Vanpariya 108 Views0Comments cool facts of the word, Factify, Facts, facts of the case, facts of the day, facts of the word, In Gujarati, Interesting facts, Interesting facts in Gujarati, આ છે વિશ્વની ટોચની 10 અજાયબી નોકરીઓ!!\nભાડે રાખેલ બોયફ્રેન્ડ\nલગ્ન મહેમાન નોકરી\nપાલતુ ખોરાક પરીક્ષક\nવોટર સ્લાઇડ ટેસ્ટર\nચિકન સેક્સ ડિટેક્ટર\nકાગળ ટુવાલ સુંઘનાર\n||Interesting facts in Gujarati બાળપણ મા ઘણી વાર પૂછવામાં આવ્યું છે કે તમે મોટા થઈને શું બનવા માંગો છો? તેથી મોટા ભાગના ડોક્ટર, એન્જિનીયર અથવા આર્કિટેક્ટ નામ જ કહેતા હતા. કારણ કે દરેક માનવ સારી અને આરામદાયક નોકરી મેળવવા માંગે છે. પરંતુ તમે કદાચ આ દિવસોમાં દુનિયામાં લોકો કરે છે એવી કેટલીક નોકરીઓ વિશે કદાચ તમને ખબર નહીં હોય, જે વધુ વિચિત્ર નોકરીઓ છે, તો ચાલો આ લેખ દ્વારા જાણીએ:-\nટોક્યો મા જો તમે ઇચ્છો તો, તમે ભાડા પર બોયફ્રેન્ડ બની શકો છો. મોટાભાગની છોકરીઓ તેમની એકલતા દૂર કરવા માટે બોયફ્રેન્ડને હાયર કરે છે, જેઓ તેમની સાથે સમય વિતાવે છે અને તેમનો પ્રેમ બતાવે છે. બદલામાં, ભાડે રાખેલા બોયફ્રેન્ડને પૈસા મળે છે.||Interesting facts in Gujarati\nસ્વપ્ન જેવું લાગે છે ને? સૂવા માટે પણ કોઈ પણ પૈસા આપી શકે છે! પણ આ વાત સાચી છે. વૈજ્ઞાનિકો તેમના સંશોધન માટે વ્યાવસાયિક સ્લીપર્સને પગાર ચૂકવે છે. જેઓ માત્ર શાંતિથી સૂવે છે અને તેમના પર ઊંઘ સંબંધિત રોગો પર સંશોધન કરવામાં આવે છે.||Interesting facts in Gujarati\nજાપાન મા ધક્કાની નોકરી કરીને ઘણા લોકો મોટો પગાર લે છે. હકીકતમાં, જાપાનમાં, મોટાભાગના લોકો સમયસર કામ પર પહોંચવા માટે સબવે દ્વારા મુસાફરી કરે છે.||Interesting facts in Gujarati\nઆવા માં શહેરોની મે મેટ્રો મા ઘણી ભીડ હોય છે, તેથી અહીં લોકોને ધકેલવા માટે લોકોને રાખવામાં આવ્યા છે, જેઓ મેટ્રોમાં મુસાફરોને ધક્કો મારવાનું કામ કરે છે.\nરાહ જોવી અને ખાસ કરીને કોઈ વસ્તુ માટે લાઇનમાં રાહ જોવી એ ખૂબ જ ચીડિયામણુ બની શકે છે. થોડા પૈસા ચૂકવીને તમારી સમસ્યા દૂર થઈ શકે છે. લાઇન સ્ટેન્ડર જ્યાં સુધી તમે ઇચ્છો ત્યાં સુધી તમારી જગ્યાએ ઊભા રહેશે, જ્યાં સુધી તમે તેને ચૂકવણી કરી રહ્યાં છો.\nભારતમાં મોટાભાગના લગ્નોમાં, ઘણા મહેમાનો બિનઆમંત્રિત આવે છે, પરંતુ જાપાનમાં લગ્ન મા મહેમાન તરીકે મુલાકાત લેવાની પાર્ટ-ટાઇમ નોકરી મળે છે. આ કામ કરવા તેઓ વ્યાવસાયિક લગ્ન મા જાય છે અને ભોજન લે છે. તેના બદલે તેમને પગાર આપવામાં આવે છે.\nતે જાણીને તમને નવાઈ લાગશે મેક્સિકો કેટલાક લોકો બીજાને ઇલેક્ટ્રિક શોક આપીને પૈસા કમાય છે. હવે તમે વિચારતા હશો કે આ કરવા માટે પૈસા કોણ આપશે? ખરેખર યુ.એસ.માં, ના મેક્સિકો મા પબ અથવા બાર મા ખૂબ નશામાં હોય તેવા લોકોની દારૂ ઉતારવા માટે બોલાવવામાં આવે છે\nદુનિયા મા એવા ઘણા લોકો છે જેઓ પ્રાણીઓ ને ખૂબ પ્રેમ કરે છે અને તે સારી વાત છે. પરંતુ આમાંના કેટલાક લોકો પ્રાણીઓની સંભાળને તેમની વ્યાવસાયિક જીવન પણ બનાવે છે.\nઆવી જ નોકરી એક પેટ ફૂડ ટેસ્ટર ની હોય છે ,આ નોકરી મા તેઓ કૂતરા અને પ્રાણીઓ માટે બનાવેલ ભોજન નૂ ટેસ્ટિંગ કરવાની સારી સેલેરી આપે છે\nતમે વોટર પાર્ક ગયા જ હશો. કેટલી મજા આવે છે ને તે મોટી સ્લાઇડ્સ માથી નીચે આવવાની.પરંતુ શું તમે જાણો છો કે કેટલાક લોકો આ કામ પોતાની આજીવિકા માટે કરે છે. વોટર સ્લાઇડ ટેસ્ટર્સ નુ કામ એ જોવાનું છે કે વોટર પાર્ક સ્લાઇડ્સ શયોગ્ય રીતે કામ કરે છે કે નહીં અને લોકો તેના પર જોખમમાં નથી.\nદુનિયા ના કંઈક વિચિત્ર નોકરીઓ માં એવી નોકરીનો પણ સમાવેશ થાય છે જેમાં પ્રોફેશનલને માત્ર ચિકનનું લિંગ જાણવાની જરૂર હોય છે. હા, આ લોકોનું કામ માત્ર તે શોધવાનું છે કે ચિકન ના બચ્ચાની જાતિ શું છે. આ માટે તેમને પગાર આપવામાં આવે છે.\nકેટલાક કાગળના ટુવાલ ઉત્પાદકો બજારમાં જતા પહેલા ખાતરી કરે છે કે તેમના કાગળના ટુવાલમાંથી ગંધ ન આવે. આ માટે, કાગળના ટુવાલ સ્નફરને રાખવામાં આવે છે.\nImages Source : https://fundabook.com/worlds-top-10-weirdest-jobs-hindi/\n← જાણો ચીકુના 10 અદ્ભુત ફાયદાઓ વિશે !! ||Interesting facts in Gujarati\nઆ છે દુનિયાના સૌથી સુખી પ્રાણીઓ,જાણો કેટલીક રોચક તથ્યો !! ||Interesting facts in Gujarati →


Gujarat local body polls Ahmedabad city president Shashikant Patel resigns Congress leaders defeat Congress ap – News18 Gujarati\nઅમદાવાદ શહેર પ્રમુખ શશીકાન્ત પટેલનું રાજીનામું , ''કોંગ્રેસના નેતાઓઓએ કોંગ્રેસને હરાવી ''\nશશિકાન્ત પટેલની તસવીર\n2021 ચૂંટણીમાં કોંગ્રસ પક્ષ 25 બેઠક પર અટકી ગઇ છે . ત્યારે અમદાવાદ શહેર પ્રમુખ શંશિકાત પટેલે નૈતિક જવાબદારી સ્વીકારી પોતાના પદ પરથી રાજીનામું આપ્યું છે.\nLast Updated : February 24, 2021, 20:15 IST\nઅમદાવાદઃ અમદાવાદ મહાનગરપાલિક ચૂંટણી પરિણામમાં (AMC election results) કોંગ્રેસ પાર્ટીની (congress party) કારમી હાલ થઇ છે. પાર્ટી 2015 મેળવેલ બેઠક પણ મેળવી શકી નથી. 2021 ચૂંટણીમાં કોંગ્રસ પક્ષ 25 બેઠક પર અટકી ગઇ છે . ત્યારે અમદાવાદ શહેર પ્રમુખ શશિકાંત પટેલે નૈતિક જવાબદારી સ્વીકારી પોતાના પદ પરથી રાજીનામું આપ્યું છે.\nછ મહાનગરપાલિકના પરિણામ કોંગ્રેસ પાર્ટીનો સૌથી મોટા સવાલ ઉભા કરનારા છે. કોંગ્રેસ સુરત મહાનગર પાલિકામા પોતાનું ખાતું પણ ખોલી શકી નથી. ગુજરાત સૌથી મોટા મહાનગર પાલિકા ગણાતા અમદાવાદ શહેરના પણ નિરાસા જનક પરિણામ આવતા કોંગ્રેસ પ્રમુખ શંશિકાત પટેલ પોતાના પદેથી રાજીનામું આપી દીધું છે.\nન્યુઝ18 ગુજરાતી સાથે વાતચિત કરતા શંશિકાત પટેલ કહ્યું હતુ કે અમદાવાદ મહાનગરપાલિક ચૂંટણી પરિણામ જે આવ્યા છે તેની નૈતિક જવાબદારી મારી છે તેથી હું મારા પદ પરથી રાજીનામું આપુ છે. પ્રદેશ પ્રમુખ અમિત ચાવડાને રાજીનામાનો પત્ર મોકલી આપ્યો છે. પરંતુ જે હાર કોંગ્રેસ પાર્ટી થઇ છે તે કલ્પી શકાય તેમ નથી. સત્તા પક્ષ દ્વારા વહિવટી તંત્રનો સંપૂર્ણ દુર ઉપયોગ કર્યો હોવાનો પણ આરોપ લગાવામા આવ્યો છે .\nવધુમા શંશિકાત પટેલે કહ્યું હતુ કે કોંગ્રેસને કોંગ્રેના નેતાઓ હરાવી છે . પ્રજા અનેક સમસ્યાઓથી સત્તા પક્ષથી પરેશાન છે . કોંગ્રેસ એક માત્ર વિકલ્પ છે . તેમ છતા કોંગ્રેસ નેતાઓના કારણે અમદાવાદ મહાનગરપાલિક હાર્યા છીએ. અમદાવાદમાં ઔવેસી પાર્ટી સાત બેઠક જીત મેળવી છે તેના પર જવાબ આપતા કહ્યું હતુ કે આ ભાજપની બી ટીમ છે.\nભાજપ પાસે પૈસા લઇ ચૂંટણી જીત્યા છે. પરંતુ કોંગ્રેસ આગામી ૨૦૨૨ વિધાનસભા ચૂંટણી હજુ જોરશોરથી લડશે . કોંગ્રેસના ઉમેદવારના મત આપવા બદલ અમદાવાદીઓનો આભાર માનું છુ .\nકોંગ્રેસ પક્ષ હાર અંગે મંથન કરશે . ચૂંટણી કેમ આ પ્રકારના પરિણામ આવ્યા તે કલ્પનામાં બહાર છે . તેથી સંગઠન નવું ઉભુ કરીશું . જ્યા ભુલો થઇ છે ત્યા સુધારીશું તેમજ પાર્ટી વિરૂદ્દ કામ કરનાર સામે શિક્ષાત્મક પગલા સેવામાં આવશે.\nFirst published: February 24, 2021, 20:10 IST\nTags: Local Body Polls, ગુજરાત, ચુંટણી પરિણામ


સાઉદીમાં હજ માટે મંજૂરી ભારતમાં રાજકીય કાર્યક્રમો યોજાય છે ત્યારે નવરાત્રી માટે મંજૂરી કેમ નહીં….? | Avadhtimes\nHome રાષ્ટ્રીય સાઉદીમાં હજ માટે મંજૂરી ભારતમાં રાજકીય કાર્યક્રમો યોજાય છે ત્યારે નવરાત્રી માટે...\nસાઉદીમાં હજ માટે મંજૂરી ભારતમાં રાજકીય કાર્યક્રમો યોજાય છે ત્યારે નવરાત્રી માટે મંજૂરી કેમ નહીં….?\nભારતે એક સાચા અર્થમાં રાજકીય ક્ષેત્રનો તજજ્ઞ ગુમાવ્યો છે…૮૪ વર્ષની ઉંમરે પૂર્વ રાષ્ટ્રપતિ પ્રણવ મુખર્જીનું નિધન થયું છે. જેમની રાજકીય ક્ષેત્રે વિરોધ પક્ષ સહિતના તમામ પક્ષોને એક સાથે બેસાડવાની અજોડ કળા હતી….. તેઓને શ્રદ્ધાંજલિ…… દૃેશમાં કોરોના વાયરસે પોતાની ઝડપ વધારી દીધી છે. ૩૬ લાખ ૭૦ હજારથી વધુ લોકોને પોતાની ચપેટમાં લઈ લીધા છે. જ્યારે મૃતાક ૬૫૦૦૦ નો આંક વટાવી ગયો છે. જો કે લગભગ ૨૮ લાખ ૩૦ હજારથી વધુ લોકો સ્વસ્થ થઈ ગયા છે. ગુજરાતમાં કોરોના સંક્રમિત કેસોની સંખ્યા વધતી જઈ રહી છે અને ૯૬,૫૦૦ કેસ પર સંખ્યા પહોંચી ગઈ છે… જોકે સ્વસ્થ થવા ની સંખ્યા પણ વધવા લાગી છે. વર્ષાઋતુને લઇને ગુજરાતના અનેક વિસ્તારો જળબંબાકાર થઈ ગયા છે. ખેતીને નુકસાન થયું છે…. જેમાં ખાસ તો તુવેર, મગફળી, તલ, અડદ, કપાસ સહિત નો પાક ધોવાઈ ગયો છે.. તો અતિવૃષ્ટિ અને પૂરને કારણે શાક-ભાજી, બકાલાની હેરફેર અટકી જતા શહેરી વિસ્તારોમાં તેના વેપારીઓ દ્વારા ઉઘાડી લૂંટ ચાલી રહી છે. જ્યારે આ વર્ષે ગુજરાતમાં પાણીની અછતની સમસ્યા ઊભી નહીં થાય…..! કારણ કે ૭૮ જેટલા તળાવો ૧૦૩ જેટલા ડેમો અને જે તે ગ્રામ્ય વિસ્તારની તલાવડીઓ વરસાદી પાણીથી છલોછલ ભરાઇ ગઇ છે… જોકે ખેતીમા નુકશાન થતાં ખેડૂતો પોક મૂકીને રડી રહૃાા છે… કારણ તેમનો પાક, વાવેતર તણાઈ ગયું એટલે કે ખાતર, બિયારણ, દવાનો ખર્ચ ભારે પડી ગયો છે. તો વરસાદી પાણી રોડ- રસ્તાઓ ઉપર ફરી વળતા રાજ્યની એસટી બસો પર મોટી અસર થઈ છે ૪૮ જેટલા રૂટો પર દોડતી બસોને અટકાવી દૃેવાની ફરજ પડી છે અને ૨૯૮ જેટલા રોડ રસ્તા બંધ કરી દૃેવા પડ્યા છે જેમાં રાજ્ય હાઇવેના ૩૪ જેટલા રસ્તાઓનો પણ સમાવેશ થાય છે. તો ભરૂચ અને વડોદરા સહિતના વિસ્તારોમાં પાણી ફરી વળ્યા છે… નર્મદાના પાણી ફરી વળ્યા છે અને તે કારણે હોડીઓ ફરતી થઈ ગઈ છે. જે રાજ્ય માટે ચિંતાનો વિષય બની ગયો છે. બીજી તરફ અમદાવાદમાં મચ્છરોના ત્રાસ સાથે રોગચાળાની શરૃઆત થઈ ગઈ છે જેનાથી નગરજનો પરેશાન થઈ ગયા છે…..!?\nદગાખોર મિત્ર ચીને પુન: પેગોગમાં લશ્કરી ઘૂસણખોરીનું ઉંબાડિયું કર્યું જો કે લશ્કરે તેનો સામનો કરતા ચીની સૈનિકોને પાછા હટવું પડ્યું છે. ચીનની નજર અરૂણાચલ પ્રદૃેશ ઉપર હોવાનું નિષ્ણાતો માની રહૃાા છે.. અને તે માટે સરહદી ઉબાડીયા ચાલુ રાખી તેમજ પાકિસ્તાન દ્વારા જમ્મુ-કાશ્મીરમાં આતંકવાદી હુમલા વધારવા સાથે શ્રીનગર લેહ માર્ગ પર ઘુસવા પ્રયત્ન કરવા માટે પ્રયાસો કરાવીને ભારતીય લશ્કરને આવા સ્થળ ઉપર રોકવાના પ્રયત્નો થઇ રહૃાા છે. જોકે ભારતીય લશ્કરની ત્રણેય પાખો સંપૂર્ણ સજ્જતા સાથે આધુનિક શસ્ત્રો સાથે ચીન-પાક સરહદૃે મોટી સંખ્યામાં ગોઠવાઈ ગઈ છે. અત્યારે દૃેશભરમાં ચીન સામે ભારે આક્રોશ ફેલાયો છે તેમાં વધારો થયો છે. કેન્દ્ર સરકારે દૃેશભરમાં અનલોક ચાર જાહેર કરી શાળાઓ, બંધિયાર થિયેટરો જેવા સ્થળો પર પાબંધી યથાવત રાખી છે. ત્યારે હવે દૃેશ ભરના લોકોએ વધુ જાગૃત થઈ જવાની જરૂર છે. લોકોએ સ્વયં કોરોના બાબતે આરોગ્ય તંત્રના નિર્દૃેશોનું પાલન કરવું જરૂરી છે. હવે કોરોનાનો સામનો કરવાની સંપૂર્ણ જવાબદારી આમ પ્રજાની રહેશે. તે નિશ્ર્ચિત છે…..! જો કે કોરોના સામે પશ્ર્ચિમ બંગાળમાં ત્રણ દિવસ માટે સંપૂર્ણ લોકડાઉન જાહેર કરાયું છે. તો કર્ણાટકમાં કેટલાક વિસ્તારોમાં ર્ઙ્મષ્ઠાર્ઙ્ઘુહ જાહેર કર્યું છે. દરમિયાન ભારત સરકારે અનલોક ૪ જાહેર કર્યું તેમાં અગત્યના ધાર્મિક તહેવારો બાબતે કોઈ ઉલ્લેખ નથી કર્યો. ત્યારે લોકોમાં આ બાબતે આક્રોશ સાથે સવાલી ચર્ચાઓ બહુ ચાલી રહી છે… જેમાં સાઉદી અરેબિયાએ હજ માટે કોરોનાનો સામનો કરનારા, કોરોનાથી સ્વસ્થ થયેલાઓને હજ માટે મંજૂરી આપી છે. તો ભારત સરકાર વિદૃેશો સાથે અનેક બાબતોમાં ભારતની સરખામણી કરતી રહે છે કે ઉદૃાહરણો આપે છે… ત્યારે નવરાત્રિ જેવા તહેવારો માટે ધંધાદારીઓને નહિ પરંતુ જે તે વિસ્તારોમાં શેરી, મહોલ્લા, સોસાયટીઓ,લેટો માટે સ્થાનિકોને નવરાત્રી મનાવવાની-ગરબા માટેની મંજૂરી આપવી જોઈએ… કારણ રાજકીય ક્ષેત્રે રેલીઓ નીકળે છે, ગરબા ગવાય છે, સમારંભો યોજાય છે તો પછી નવરાત્રિ માટે મંજૂરી કેમ નહીં…..?


ઘડતર અને ચણતર: એક કર્મયોગીની ઊર્ધ્વયાત્રા | મા ગુર્જરીના ચરણે....\nમુખ્ય પૃષ્ઠ › miscellenous › ઘડતર અને ચણતર: એક કર્મયોગીની ઊર્ધ્વયાત્રા\nઘડતર અને ચણતર:\nએક કર્મયોગીની ઊર્ધ્વયાત્રા\n(જન્મભૂમિ, સોમવાર 29/10/2018 /પાનું: 4)\nમહાત્મા ગાંધીજીના કેળવણી દર્શનને સાકાર કરનારા જાણીતા કેળવણીકાર –સાહિત્યકાર નાનાભાઈ ભટ્ટની આત્મકથા ‘ઘડતર અને ચણતર’માં તેમની કેળવણી સાધના, સિદ્ધાંતોઅને જીવન પરત્વેની સમદૃષ્ટિનો સમાવેશ છે. આ આત્મકથા તેમણે પોતેજ 68 થી 76 વર્ષની વય દરમિયાન લખી હતી અને તેમની સંસ્થાના મુખપત્ર ‘કોડિયું’ માં શ્રેણીબદ્ધ પ્રગટ થઈ હતી.\nનથુ ભટ્ટમાં બુદ્ધિપ્રતિભા હતી. સાથે જ વાંચનશોખ, સંત-સાધુ સત્સંગમાં રસ અને કથાશ્રવણનો શોખ થકી બહુશ્રુતતા આવેલી. ભણવામાં સારા અને માસ્ટર ડિગ્રી સુધીની યશસ્વી કારકિર્દી, તેમને ગુજરાતી, સંસ્કૃત,અંગ્રેજી , ધર્મ-તત્ત્વજ્ઞાન, ઈતિહાસ વગેરે વિષયોમાં તથા તે અંગેનાં ગ્રંથોમાં ઊંડો રસ હતો તથા તે વિષયો અંગેનું તેમનું વાંચન વિશાળ હતું. મુંબઈ ખાતે એમ.એ. કરતી વેળા તેમણે ગ્રીક –રોમન સંસ્કૃતિના આશરે 300 ગ્રંથો વાંચેલા. તેમણે ભારતના લગભગ સર્વ પ્રાચીન સાહિત્યનો તલસ્પર્શી અભ્યાસ કરેલો.બંને ભારતીય મહાકાવ્યો પરના તેમના સીમાચિહ્નરૂપ ગ્રંથો—‘રામાયણના પાત્રો’ અને ‘મહાભારતનાં પાત્રો’ –દર્શન, રજૂઆત અને વાચકપ્રિયતામાં વિક્રમી ગણાવેલાં. આ ગ્રંથોને આધારે સ્વામી આનંદે તેમને ‘વ્યાસ—વાલ્મીકિના વારસ’ કહ્યા છે.\nનાનાભાઈની વિશેષતા એ હતી કે તેમને ધર્મ—તત્ત્વજ્ઞાનના ગ્રંથોમાં જેટલો રસ હતો તેટલો જ રસ તેમને લલિતસાહિત્યમાં હતો, તે બંને ક્ષેત્રો અંગેનું તેમનું વાંચન અને પરિશીલન પણ એટલું જ ઊંડું અને વિશાળ હતું. મુંબઈમાં ગ્રેજ્યુએશનનું કરતા હતા ત્યારે શેક્સપિયરનાં ત્રણ નાટકો જોવા રૂ. 30/-ખર્ચેલા અને તે ખાડો પૂરવા બે માસ એક જ ટંક જમેલા.\nનાનાભાઈ ગાંધી પ્રેરિત સત્યાગ્રહની લડતમાં સક્રિય હતા, સુરેન્દ્રનગરના ગાંધીવાદી આગેવાન વકીલ મણિભાઈ કોઠારીનો નાનાભાઈ પર સંદેશો આવ્યો—‘ફલાણે દિવસે ભાવનગર ખાતે દક્ષિણામૂર્તિ સંસ્થામાં ધ્વજવંદન રાખવાનું છે. તમે જરૂરી તૈયારી કરાવશો.’\nસંદેશો મોકનાર અને લાવનાર બંનેને હતું કે નાનાભાઈ રાજી થઈ આ ગોઠવણ કરશે.\nઆ બાજુ નાનાભાઈએ લખ્યું કે દક્ષિણામૂર્તિ સંસ્થામાં ધ્વજવંદન ગોઠવવું કે નહીં તેનો નિર્ણય કાં તો વ્યવસ્થાપક મંડળ લઈ શકે યા નિયામક લઈ શકે. મણિભાઈ કોઠારી આમાંનાં કોઈ પદ પર નથી એટલે તેઓ આવો નિર્ણય ન લઈ શકે. હું નિયામક છું એટલે જણાવું છું કે દક્ષિણામૂર્તિમાં ધ્વજવંદન ગોઠવી શકાશે નહીં !’\nઆવું વલણ શા માટે?\nનાનાભાઈ ગાંધીજીની લડતમાં પૂરા સંમત અને સક્રિય હતા. પરંતુ તેઓ એમ પણ માનતા હતા કે દક્ષિણામૂર્તિ સંસ્થા એક દેશી રજવાડામાં છે. રાજવીના સાથ અને સદ્ ભાવથી ચાલતી તે એક કેળવણીની સંસ્થા છે.આવા સંજોગોમાં સંસ્થાએ એવી કોઈ પ્રવૃત્તિ ન કરાય જે થકી અંગ્રેજોની કટુ નજર રજવાડાં પર પડે.\n1920-‘21માં નાનાભાઈ વગેરેની ઇચ્છા, માગણીથી ગાંધીજીની ગુજરાત વિદ્યાપીઠે દક્ષિણામૂર્તિ સંસ્થાને પોતાની માન્યતા અને જોડાણ આપ્યાં. ગાંધીજીની સ્થાપેલી કે તેની સંલગ્ન સર્વ સંસ્થાઓમાં કેવળ કાર્યકરે જ નહીં, તેના પૂરા પરિવારે પણ ખાદી જ પહેરવાની ! ગુજરાત વિદ્યાપીઠના એક કાર્યકર ભાવનગર દક્ષિણામૂર્તિ ખાતે આવ્યા. તેમણે જોયું કે સંસ્થાના નિયામક નાનાભાઈના પત્નીએ મિલની સાડી પહેરી છે. અમદાવાદ ગયા પછી તેમણે બાપુને આ વાત કરી,ગાંધીજીએ તરત નાનાભાઈને લખ્યું, ‘શું તારાં પત્ની મિલ પહેરે છે? જો તેમ હોય તો આપણે જોડાણ રદ કરવું પડશે.’\nનાનાભાઈએ જવાબ લખ્યો, ‘હા, મારી પત્ની મિલ પહેરે છે. તે ખાદી પહેરે તેવો આગ્રહ મારે રાખવો તેમાં મને સ્ત્રી સ્વાતંત્ર્ય, સ્ત્રીસન્માન અને અહિંસા વ્રતનો ભંગ લાગે છે. તમે કહો ત્યારે આપણે જોડાણ રદ કરીએ.\nબાપુનો જવાબ આવ્યો, ‘નાનાભાઈ, ખાદી પહેરાવવા વિશેના તારા વિચારો મને બરાબર લાગ્યા છે. આપણું જોડાણ ચાલુ રહે છે.’\nનાનાભાઈ આ રીતે બે પરસ્પર વિરોધી લાગતાં દ્વંદ્વના ચમત્કારી સમન્વયકર્તા હતા. આદર્શ અને વ્યવહાર, જાહેરજીવન અને અંગતજીવન, ધર્મ અને વિજ્ઞાન, શ્રેય અને પ્રેય, બુદ્ધિ અને લાગણી, સંસારભાવ અને સંન્યસ્થભાવ, રસિકતા અને આધ્યાત્મિકતા, પ્રતિભા અને ચારિત્ર, પરંપરા અને પરિવર્તન, કલા અને વિજ્ઞાન, સ્વાતંત્ર્ય અને શિસ્ત વગેરે તત્ત્વો વચ્ચેના દ્વંદ્વને મિટાવી તેઓ તેનું એવું સંયોજન પ્રગટ કરતા જે દ્વારા તેમાંની વિષમતા નાની વયથી જ ધાર્મિક અને ધર્મજિજ્ઞાસુ હતા, તોફાનો કરતા, શોખો માણતા તેઓ ધાર્મિક કથાવાર્તા સાંભળવા પણ પહોંચી જતા. સમજ વિકસતાં તેમને ધર્મનાં બે રૂપો પણ નજરે પડ્યાં. એક તે જડ, કેવળ કર્મકાંડરૂપ ધર્મ અને બીજો તે જીવંત, ધર્મને જીવનના વ્યવહારમાં ઉતારવાનો પુરુષાર્થ યુવાન વયે જ શરૂ કરેલો.\nતેઓ અંતરથી ધાર્મિક પરંતુ તેની સાથે ભૌતિક લાભ, અંધશ્રદ્ધા, જડતા, ચમત્કાર વગેરે માટે જગ્યા નહીં. ધાર્મિકતા સાથે લાગણીનો અને વિજ્ઞાનનો સમન્વય.\nસાધુચરિત પિતા માટે તેમને અપાર આદર હતો. જનેતાના અવસાન પછી આવેલાં સાવકાં માતાને, પોતે સમજણા થયા પછી, કદી સાવકાં ગણ્યાં નહીં. 1904માં પિતા કાલિદાસે આંખ મીંચતાં પૂર્વે નથુ ભટ્ટને કહેલું , ‘નથુ ભટ્ટ તારી નવી માની જવાબદારી તારે માથે ગણજે.’ પોતે બે સગા ભાઈઓ અને સૌથી નાનો ભાઈ માનશંકર સાવકો. નવાં બા કાશીબાને ન મોટા પુત્ર દેવશંકર સાથે ફાવ્યું અને ન સગા પુત્ર સાથે ગોઠવાઈ શક્યાં. આથી નાનાભાઈએ પોતે તેમને સાચવેલાં.\n1905 આસપાસ નાનાભાઈએ એમ.એ. કરવા માટે કપાત પગારે રજા લીધી. પરંતુ આ બાજુ પિતાની ઉત્તરક્રિયાઓ, વારસા વહેંચણીના ઝગડા અને મોટાભાઈ દેવશંકરની બીમારી બધું સંભાળ્યું. મોટાભાઈએને સાજા કર્યા અને પછીના એક જ વર્ષમાં એમ.એ.ના બંને પાર્ટ પાસ કર્યા.\nનાનાભાઈ ગુજરાતના ગુરુ કહેવાયા તેના પાયામાં તેમનું નમ્ર શિષ્યત્વ પડ્યું હતું. કુમાર-કિશોરવયે મળેલા ફુઆ, ભાનુશંકર શાસ્ત્રી, અચ્યુત સ્વામી, ઇશ્વરભાઈ ભટ્ટ વગેરે શિક્ષકોને તેઓએ આદર તથા ઋણભાવ સાથે સંભાર્યા છે.\nનાનાભાઈએ નોંધ્યું છે કે ‘ભાવનગર રાજ્યના અમલદારો સાથે મેં કદી ખુશામતનો આશરો લીધો નથી. અમે કાયમ સત્યને વળગી રહ્યા છીએ. નુકસાન સહન કર્યું છે, લાભો જતા કર્યા છે જે પાછા સામેથી અમારા ખોળામાં આવીને પડ્યાં છે.’\nમાનસશાસ્ત્ર, શિક્ષણશાસ્ત્ર વગેરેના પ્રયોગો/અમલ મારફત , દ.મૂ. એ વિષમ શિક્ષણનો મહિમા પણ ઉપસાવ્યો છે. નાનાભાઈએ પરિચય પદ્ધતિથી સંસ્કૃત, ગિજુભાઈએ ‘ડાયરેક્ટ મેથડ’થી અંગ્રેજી અને હરભાઈએ સ્વાધ્યાય પદ્ધતિથી બધા વિષયો ભણાવવાના સફળ પ્રયોગો કર્યા. શિક્ષણમાં ભારતીયતા સાચવીને પાશ્ચાત્ય પ્રવાહો, તે અંગેનું અભિનવ ચિંતન વગેરેને અપનાવી સંસ્થાએ પ્રાચીનતા અને આધુનિકતા વચ્ચ સેતુ બનવાનો પ્રયત્ન કર્યો, જે બદલ તે ધન્યવાદને પાત્ર છે. સંસ્થાની આર્થિક સ્થિતિ અંગે અહીં ચિતાર મળે છે.વિભાગો વિકસ્યા, કાર્યકરો વધ્યા પરંતુ આવક તો મર્યાદિત જ રહી. નાનાભાઈએ આરંભેલી ફંડપ્રવૃત્તિ જ સૌથી મોટો આધાર . આ ફંડપ્રવૃત્તિએ નાનાભાઈનું ઘણું ઘડતર કર્યું અને આસ્તે આસ્તે તેમને માંજ્યો.\nકલકત્તા ખાતે એક શેઠે નાનાભાઈને ત્રણ ધક્કા ખવરાવ્યા પછી અડધો રૂપિયો દાન કર્યું તેમ છતાં નાનાભાઈના ચહેરાની એક રેખા પણ કટુ ન થઈ ! ભારતના કેળવણીના ઈતિહાસમાં નાનાભાઈની આ ફંડપ્રવૃત્તિ અને તેનું સાફલ્ય એ કદાચ વિરલ કિસ્સ્સો હશે.\nતેમણે પોતાની આત્મકથામાં લખ્યું છે, ‘હું માટીનો માનવી છું. રાગદ્વેષથી પર હોવાનો દાવો શી રીતે કરું ? આમાં અનેકને મેં અન્યાય કર્યો છે તેમ લાગ્યું હોય તો આ સૌને પગે પડીને હું જણાવવા માગું છું કે દક્ષિણામૂર્તિનું ચિત્ર મને જેવું દેખાયું તેવું મેં ચીતર્યું છે. તે તે ભાઈ—બહેનોને દ.મૂ. નું ચિત્ર અન્યથા લાગ્યું હોય તો તેઓ પન પોતાનાં ચિત્રો સમાજ પાસે રજૂ કરી શકે છે.અને મારા ચિત્રની ખામી કે અકાંગિતા ટાળી શકે છે. ’\n‹ સેકન્ડ ઇનિંગને ભરપૂર જીવો//ખ્યાતિ શાહ\nકૃષ્ણ અને કર્ણની મુલાકાત ›


Gujarati News » Videos » Gujarat videos » MeT dept forecasts heavy to very heavy rainfall in next 48 hours across Gujarat\nરાજ્યમાં અગામી 48 કલાકમાં ભારેથી અતિભારે વરસાદની હવામાન વિભાગની આગાહી\nદક્ષિણ ગુજરાત અને સૌરાષ્ટ્રમાં7અને 8 સપ્ટેમ્બર ના રોજ ભારેથી અતિ ભારે વરસાદ પડવાની આગાહી કરવામાં આવી છે.\nUpdated On - 3:18 pm, Sat,4September 21 Edited By: Nakulsinh Gohil Follow us -\nGANDHINAGAR : રાજ્યમાં આગામી 48 કલાકમાં ભારેથી અતિભારે વરસાદની હવામાન વિભાગે આગાહી કરી છે. 48 કલાકમાં બંગાળની ખાડીમાં હવાનું હળવું દબાણ સર્જાશે. આ હળવા દબાણથી ગુજરાતને સારો વરસાદ મળશે. જેના આધારે હવામાન વિભાગે આગામી7અને 8 સપ્ટેમ્બરના રોજ ગુજરાતમાં ભારેથી અતિ ભારે વરસાદની આગાહી કરી છે. દક્ષિણ ગુજરાત અને સૌરાષ્ટ્રમાં7અને 8 સપ્ટેમ્બર ના રોજ ભારેથી અતિ ભારે વરસાદ પડવાની આગાહી કરવામાં આવી છે.\nઆ સાથે જ દક્ષિણ ગુજરાતમાં નવસારી , વલસાડ , સુરત , તાપી , દમણ દાદરા નગર હવેલી અને સૌરાષ્ટ્રમાં અમરેલી , જૂનાગઢ , દિવ , ગીર , સોમનાથમાં ભારે થી અતિ ભારે વરસાદની આગાહી કરવામાં આવી છે. હાલ રાજ્યમાં વરસાદની ઘટ છે ત્યારે હવામાન વિભાગ તરફથી મળતી માહિતી મુજબ આ મહિનામાં રાજ્યમાં વરસાદની ઘટ પુરી થઈ શકે છે. હાલ રાજ્યમાં 48.65 ટકા વરસાદ નોંધાયો છે.\nગુજરાતમાં વરસાદનાં આંકડા પર નજર કરીએ તો, અત્યાર સુધીમાં 16 તાલુકામાં 40 ઈંચથી વધારે વરસાદ નોંધાયો છે. 36 તાલુકામાં 20 થી 40 ઈંચ વરસાદ, 124 તાલુકામાં 10 થી 20 ઈંચ વરસાદ, 62 તાલુકામાં5થી 10 ઈંચ વરસાદ અને 13 તાલુકામાં2થી5ઈંચ વરસાદ નોંધાયો છે.\nઆ પણ વાંચો : RAJKOT : નકલી દવાના કેસમાં7ધોરણ સુધી ભણેલા બોગસ ડોકટર અને પત્ની સહીત3સામે ગુનો નોંધાયો


કેન્દ્ર સરકારનો પશ્ચિમ બંગાળના મુખ્યમંત્રી મમતા બેનરજીને ઇટાલી જવાની પરવાનગી આપવા ઇન્કાર\nવેટિકનમાં યોજાનાર વિશ્વ શાંતિ સમ્મેલનમાં ભાગ લેવા જવાના હતા. આ કાર્યક્રમ મધર ટેરેસા પર કેન્દ્રિત હશે\nનવી દિલ્હી :કેન્દ્ર સરકારે પશ્ચિમ બંગાળના મુખ્યમંત્રી મમતા બેનરજીને ઇટાલી જવાની પરવાનગી આપવાનો ઇનકાર કરી દીધો છે.\nમુખ્યમંત્રી મમતા બેનરજી આ વર્ષે ઓક્ટોબરમાં વેટિકનમાં યોજાનાર વિશ્વ શાંતિ સમ્મેલનમાં ભાગ લેવા જવાના હતા. આ કાર્યક્રમ મધર ટેરેસા પર કેન્દ્રિત હશે.\nરિપોર્ટ્સ અનુસાર, ‘પૉલિટિકલ એન્ગલ’ને ધ્યાનમાં રાખતા મમતા બેનરજીને ઇટાલી જવાની મંજૂરી આપવામાં આવી નથી. આ ઇવેન્ટ જે લેવલનું છે તેની માટે એક રાજ્યના મુખ્યમંત્રીના ભાગીદારીને સાચી સમજવામાં નથી આવી. આ સમ્મેલનમાં જર્મન ચાંસલર એન્જેલા મર્કેલ, પોપ ફ્રાંસિસ અને ઇટાલીના વડાપ્રધાન મારિયો ડ્રેગી સામેલ થશે.\nTMC પ્રવક્તા દેબાંગ્શુ ભટ્ટાચાર્ય દેવે મમતા બેનરજીને પરવાનગી ના આપવા પર પ્રતિક્રિયા આપી છે, તેમણે ટ્વીટ કર્યુ, “કેન્દ્ર સરકારે દીદીની રોમ યાત્રાની પરવાનગી આપી નથી. પહેલા તેમણે ચીન યાત્રાની પરવાનગી પણ રદ કરી નાખી હતી. અમે આંતરરાષ્ટ્રીય સબંધો અને ભારતના હિતોને ધ્યાનમાં રાખતા આ નિર્ણયને સ્વીકાર કરી લીધો હતો. હવે ઇટાલીની યાત્રાને લઇને મોદીજી આવુ કેમ થયુ? બંગાળ સાથે તમારી સમસ્યા શું છે?”\nકોમ્યુનિટી ઓફ સેન્ટ એગિડિયોના પ્રેસિડેન્ટ પ્રોફેસર માર્કો ઇમ્પાગ્લિયાજોએ6અને7ઓક્ટોબરે આયોજિત થનારા કાર્યક્રમ માટે મમતા બેનરજીને આમંત્રણ મોકલ્યુ હતુ. આમંત્રણ પત્રમાં TMCના પ્રમુખને તાજેતરમાં યોજાયેલી વિધાનસભા ચૂંટણીમાં તેમની જીત માટે શુભેચ્છા પાઠવી હતી.\nપત્રમાં મમતા બેનરજી દ્વારા ગત 10 વર્ષમાં સામાજિક ન્યાય, દેશના વિકાસ અને શાંતિ માટે કરવામાં આવેલા પ્રયાસો માટે પણ શુભેચ્છા પાઠવી હતી.\nકોમ્યુનિટી ઓફ સેંટ એગિડિયો શાંતિ પર ભાર આપવા માટે 1987થી દર વર્ષે પ્રાર્થના કરે છે. આ દરમિયાન વિશ્વભરની હસ્તીઓ અહી આવે છે. આ પ્રથમ પ્રસંગ છે, જ્યારે મમતા બેનરજીને ઇન્ટરનેશનલ પીસ કૉન્ફ્રેસમાં સામેલ થવાનું આમંત્રણ આપ્યુ હતુ.


યુવરાજ- હેઝલ, ઝાહિર-સાગારિકા, હરભજન-ગીતા બસરા સાથે અન્ય સ્ટાર્સ રહ્યા ઈશા અંબાણી - sports\nUpdated: 16th December, 2018 21:41 IST | Vikas Kalal\nનવપરિણિત ઈશા અંબાણી અને આનંદ પિરામલે મુંબઈ બીકેસી ખાતે ભવ્ય રિસેપ્શનનું આયોજન કર્યું હતું. આનંદ પરિમલ બ્લેક જ્યારે ઈશા અંબાણી ગોલ્ડન ડ્રેસમાં આકર્ષક લાગી રહી છે. આ નવુ કપલ એકબીજા સાથે હાસ્યની પળો વિતાવતા જોવા મળ્યા હતા.\nઝાહિર ખાન અને સાગરિકા ગાટ્ગેએ આ રિસેપ્શનમાં હાજરી આપી હતી . ઝાહિર બ્લેક જેકેટ અને બ્લેક પેન્ટમાં જ્યારે સાગરિકા ગાટ્ગે બ્લેક સાડીમાં એકદમ સ્ટનિંગ લાગી રહી હતી.\nયુવરાજે પણ તેની પાર્ટનર હેઝલ અને પરિવાર સાથે ઈશા અંબાણી અને આનંદ પિરામલના રિસેપ્શનમાં હાજરી આપી હતી. યુવરાજ બ્લૂ શુટ જ્યારે હેઝલ મરૂન ડ્રેસમાં જોરદાર લાગી રહી હતી.\nમુંબઈ ઈન્ડિયનનો યંગર સ્માર્ટ પ્લેયર કૃણાલ પંડ્યા ઈશા અંબાણી અને આનંદ પિરામલના રિસેપ્શનમાં હાજર રહ્યાં હતાં. આ ઓલરાઉન્ડર બ્રાઉન સુટમાં જેન્ટલમેન જ્યારે તેની પત્ની પંખુરી પંડયા બ્લેક સાડીમાં સ્ટનિંગ લાગી રહી હતી.\nઆ કપલ ફરી એકવાર ટ્રેડિશનલમાં જોવા મળ્યા હતા. હરભજન સિંહ ઈન્ડો વેસ્ટર્નમાં જ્યારે ગીતા બસરા બ્લૂ સલવાર સૂટમાં સૌનુ ધ્યાન ખેંચી રહ્યું હતું.\nઈન્ડિયન ડબલ્સ ટેનિસ લિજેન્ડ મહેશ ભૂપતિ પણ આ રિસેપ્શનમાં હાજર રહ્યાં હતાં. મહેશ ભૂપતિ તેની પત્ની લારા દત્તા સાથે હાજરી આપી હતી. લારા દત્તા પિંક અને ગોલ્ડ સાડીમાં સૌનું ધ્યાન આકર્ષ્યુ હતું.\nક્રિકેટના ભગવાન એટલે સચિન તેન્ડુલકર પણ પરિવાર સાથે ઈશા અંબાણી અને આનંદ પિરામલ સાથે રિસેપ્શનમાં હાજર રહ્યો હતો. સચિન અંજલી તેન્ડુલકર અને પુત્ર અર્જુન તેન્ડુલકર સાથે હાજરી આપી હતી\nઈન્ડિયાની બેડમિન્ટન સ્ટાર સાનિયા નેહવાલે પણ ઈશા અંબાણી અને આનંદ પિરામલે પણ મુંબઈના રિસેપ્શન ખાતે હાજરી આપી હતી. સાનિયા નહેવાલ બ્લૂ ડ્રેસમાં તેની હાજરી પૂરાવી હતી.\nક્રિકેટ લિજેન્ડ સુનીલ ગાવસ્કર વ્હાઈટ શર્ટ, બ્લેક જેકેટ અને બ્લેક પેન્ટમાં જોવા મળ્યો હતો. સુનીલ ગાવસ્કર ઈશા અંબાણી અને આનંદ પિરામલના રિસેપ્શનમાં જોવા મળ્યા હતાં.\nઈન્ડિયન ટેસ્ટ ક્રિકેટ જગતમાં હાઈએસ્ટ વિકેટ ટેકર અને પૂર્વ ઈન્ડિયન કોચ અનીલ કુંબલે પણ ઈશા અંબાણીના રિસેપ્શનમાં મુંબઈ રિસેપ્શન ખાતે હાજર રહ્યું હતું.\nFirst Published: 16th December, 2018 21:25 IST